NENEK 16 CUCU GIGIH ANGKAT TONG GAS DEMI REZEKI

IPOH: Bukan calang-calang kudrat yang ada pada diri nenek berusia 57 tahun ini apabila mampu mengangkat dan menghantar tong gas berisi petroleum cecair (LPG) dari rumah ke rumah hanya dengan menaiki motosikal demi kelangsuang perniagaan yang menjadi mata pencariannya sejak lebih 15 tahun lepas.

Saparisah Abdul Rahman berkata tiada istilah rehat atau penat dalam kamus hidupnya untuk membuktikan bahawa wanita juga mampu melakukan pekerjaan itu, yang lazimnya jadi ‘hak milik’ lelaki.

“Saya terdetik untuk memulakan perniagaan ini selepas melihat adik saya mengusahakannya. Kerja saya bukan sekadar menjual malah mengangkat, menghantar dan memasang tong gas di rumah pelanggan.

“Semasa mula berniaga pada 2004, memang rasa tidak yakin untuk angkat tong gas seberat 12 dan 14 kilogram, tapi lama-kelamaan jadi terbiasa walaupun sakit pinggang semua ada,” katanya kepada Bernama ketika ditemui di rumahnya Kampung Datuk Ahmad Said Tambahan II di sini.

Nenek kepada 16 cucu itu, yang selesa disapa Kak Zah berkata dengan menggunakan motosikal, beliau mampu membawa tiga tong gas pada satu-satu masa bagi memenuhi tempahan pelanggan di sekitar Taman Meru hingga Silibin dari kediamannya yang terletak kira-kira 15 minit dari pusat bandar raya.

Menurut Saparisah walaupun ramai sedia maklum bahawa mengangkat dan menghantar gas adalah pekerjaan lelaki, beliau memilih untuk memekakkan telinga dan terus melihat ke depan demi membantu keluarga.

“Apabila saya menghantar gas, ada yang tanya awak perempuan larat ke angkat tong gas. Saya senyum dah teruskan kerja. Zaman ini kita tidak boleh memilih kerja, asalkan halal dan ada minat kita buat sahaja.

“Sebelum ini, saya pernah kerja sebagai pembuat pasu di kilang di Jalan Kuala Kangsar, tetapi selepas kilang tersebut tutup saya rasa bosan dan ingin mencari rezeki bagi membantu suami,” katanya.

Ibu kepada enam cahaya mata itu berkata beliau memilih untuk berniaga gas kerana dapat menikmati gaji secara harian.

“Sehari saya dapat jual 30 hingga 40 tong gas, paling banyak 50 tong. Saya seronok kerana dapat duit tunai setiap hari untuk dijadikan modal pusingan. Jika kerja kilang, perlu tunggu sebulan baru dapat duit,” ujarnya.

Menceritakan cabaran yang dihadapi sepanjang berniaga, Saparisah berkata antara yang menyedihkan apabila stor penyimpanannya kerap dipecah masuk dan banyak tong gas dicuri.

“Satu tong gas RM128, mungkin bagi orang lain nilai itu tidak seberapa tapi bagi peniaga kecil seperti saya ia mahal dan terpaksa tanggung kerugian,” katanya yang turut dibantu Amanah Ikhtiar Malaysia bagi membangunkan perniagaannya.

Walaupun pernah dicadangkan agar berehat dan menyerahkan tugas kepada anak-anaknya, wanita itu tetap memilih untuk terus bekerja dek kerana minat yang mendalam.

“Setakat ini memang tidak terlintas dalam fikiran untuk berhenti jual gas, saya seronok kerana dapat jumpa rakan-rakan sambil menghantar gas,” katanya

Sementara itu, sempena Hari Wanita Sedunia  yang disambut pada 8 Mac setiap tahun, Kementerian Pembangunan Wanita, Keluarga dan Masyarakat (KPWKM) telah memilih ‘KASIH Wanita’ sebagai tema sambutan pada kali ini. –AlHijrah Online


BEKAS MB TERENGGANU MENINGGAL DUNIA

KUALA LUMPUR: Bekas Menteri Besar Terengganu Tan Sri Wan Mokhtar Ahmad meninggal dunia hari ini di sebuah hospital swasta di ibu negara.

Berita sedih itu dikongsikan anaknya Wan Abdul Hakim Wan Mokhtar, yang memaklumkan ayahnya menghembuskan nafas terakhir pada jam 6.20 pagi.

“Mohon doakan keampunan Allah SWT pada beliau, dipermudahkan perjalanan di alam barzakh dan mendapat ganjaran syurga di akhirat nanti.

“Mohon maafkan segala dosa-dosa beliau, halalkan makan minum dan tuntutlah pada keluarga sekiranya beliau ada hutang dengan tuan-tuan dan puan-puan,”kata Wan Abdul Hakim di laman Facebooknya.

Wan Abdul Hakim memaklumkan solat jenazah akan diadakan di Masjid Bukit Jelutong selepas sembahyang zohor.

Jenazah katanya akan dikebumikan di Tanah Perkuburan Islam Seksyen 21, Shah Alam selepas itu.

Allahyarham Wan Mokhtar merupakan bekas menteri besar paling lama menyandang jawatan itu iaitu selama 25 tahun bermula 1 September 1974 hingga 29 November 1999. — AlHijrah Online.


DAFTAR TERIMA VAKSIN COVID-19 MELALUI MYSEJAHTERA

PUTRAJAYA: Pendaftaran Program Imunisasi COVID-19 Kebangsaan boleh dilakukan menerusi aplikasi MySejahtera mulai hari ini.

Menteri Sains, Teknologi dan Inovasi, Khairy Jamaluddin Abu Bakar berkata, orang ramai boleh mengemukakan permohonan bagi menerima suntikan vaksin tersebut.

“Pendaftaran bagi vaksin ini telah dibuka melalui aplikasi MySejahtera dan (orang ramai) boleh melakukan kemas kini kepada aplikasi menerusi platfom iOS, Android atau Huawei,” katanya selepas pelancaran Program Imunisasi COVID-19 Kebangsaan.

Tambahnya, kerajaan telah menghantar permohonan bagi mengemaskini aplikasi MySejahtera bagi semua sistem operasi talian.

Sementara itu, Khairy memaklumkan sebanyak 465,081 permohonan pendaftaran vaksin COVID-19 telah diterima setakat jam 2.45 petang, hari ini.—AlHijrah Online


BALU MUHAMMAD WANNDY DI SYRIA AKAN DIBAWA PULANG?

KUALA LUMPUR: Polis
Diraja Malaysia (PDRM) bekerjasama dengan agensi perisikan asing untuk membawa
pulang balu kepada Muhammad Wanndy Mohamad Jedi, Nor Mahmudah Ahmad ke tanah
air dari Syria.

Balu kepada perekrut militan Daesh yang terbunuh di Syria pada Mei 2017 itu, antara 39 rakyat Malaysia yang masih ditahan di wilayah konflik itu.

Ketua Polis Negara, Datuk Seri Abdul Hamid Bador dalam laporan Sinar Harian berkata, PDRM berdepan masalah untuk melepasi kawasan di Syria yang membabitkan tiga kawalan keselamatan iaitu kawalan kerajaan Syria, pakatan Amerika Syarikat serta militan Daesh.

“Kita
hadapi masalah di situ. Tapi, pihak agensi perisikan asing sedang membantu kita
untuk membawa mereka keluar.

“Kita mesti bawa mereka pulang kerana dia rakyat kita. Tindakan bila dia sampai ke sini (Malaysia) kita akan pertimbangkan apa bentuk tindakan itu,” katanya ketika ditemui pemberita selepas Program Lawatan Kerja Ketua Setiausaha Negara di Lapang Sasar Briged Tengah Pasukan Gerakan Am (PGA) Cheras di sini hari ini.

Turut hadir
adalah Ketua Setiausaha Negara (KSN), Datuk Seri Dr Ismail Bakar dan Timbalan
Ketua Polis Negara, Datuk Mazlan Mansor.

Abdul Hamid
berkata tindakan membawa pulang itu bukan hanya membabitkan Nor Mahmudah tetapi
kepada semua isteri yang dikatakan terlibat dengan ‘pejuang-pejuang’ itu.

“Bukan setakat kepada keluarga Wanndy sahaja, tapi semuanya yang mana kita dapat tahu mereka berada di bawah tahanan pihak tertentu,” katanya.

Perekrut rakyat
Malaysia untuk militan Daesh, Muhammad Wanndy disahkan terbunuh dalam serangan
di Raqqa, Syria pada Mei 2017.

Ketua Penolong Pengarah Bahagian Counter Terrorism, Cawangan Khas (E8) Bukit Aman, Datuk Ayob Khan Mydin Pitchay sebelum ini dilaporkan berkata seramai 39 rakyat Malaysia ditahan di Syria meliputi 10 lelaki, 11 wanita, 12 kanak-kanak lelaki dan enam kanak-kanak perempuan.


Farha bertarannum hingga ke kolam renang!

Gadis comel ini menjadikan tarannum sebagai hobi dan melakukannya di mana-mana. Inspirasi buat semua.


CADANGAN TETAPKAN HARGA PENANDA ARAS UBAT LANGKAH BAIK

SHAH ALAM: Hasrat Kementerian Kesihatan (KKM) untuk meneliti cadangan berhubung menetapkan penanda aras bagi harga ubat dan bekalan farmasi dilihat sebagai langkah yang baik dan bakal memberikan manfaat kepada orang ramai.

Dekan Fakulti Farmasi Universiti Teknologi Mara (UiTM), Profesor Dr Mohamed Mansor Manan berkata, menerusi penanda aras berkenaan orang ramai dapat mengetahui harga sebenar ubat yang diambil.

Menurutnya, penanda aras ini juga dilihat membantu orang ramai bagi mendapatkan keperluan ubat masing-masing.

“Penanda aras ni memang kena buat supaya kerajaan dapat harga (ubat) yang realistik di mana bukan hanya memberikan manfaat kepada orang kaya sahaja tetapi juga kepada orang miskin.

“Syarikat pengeluar atau pembekal ubat pun tidak boleh main-main bila sudah tetapkan harga standard bagi ubat-ubat ini. Tapi penanda aras ini mestilah bukan macam harga jual ayam, boleh tangkap, cuma pengguna boleh tahu harga yang sepatutnya,” katanya.

Sementara itu, Mohamed Mansor berkata, kerajaan perlu melakukan kajian khususnya kepada syarikat pengeluar atau pembekal ubat bagi memastikan bekalan ubat adalah yang tulen.

Katanya, kajian berkenaan juga perlu memastikan ubat berkenaan adalah berkualiti dan selamat untuk digunakan menerusi bukti-bukti kajian.

“Dari situ, kerajaan boleh buat penanda aras bagi harga ubat ini tetapi tidaklah sampai ada syarikat pengeluar atau pembekal yang bankrap pula. Kena bincanglah untuk dapatkan penyelesaian yang terbaik.

“Sebabnya ada syarikat yang perlu kos tinggi, bayar gaji pekerja dan sebagainya. Ini kerana ubat-ubat ini orang makan berterusan, jadi bila pihak hospital atau swasta letakkan harga ubat pada harga realistik, pesakit akan rasa keselamatan dirinya terjamin,” katanya. — SINAR HARIAN


REMAJA RETAK TEMPURUNG DIBELASAH RAKAN SEKOLAH

GUA MUSANG: Seorang pelajar tingkatan empat retak tempurung kepala selepas dibelasah lima remaja lelaki di sebuah sekolah di sini, Selasa lalu.

Ketua Polis Daerah Gua Musang, Superintendan Sik Choon Foo berkata, kejadian berlaku pada 11.15 pagi di luar kelas mangsa yang berusia 17 tahun, dengan remaja itu turut mengalami bengkak di tangan dan belakang badan.

Mangsa sebelum itu dilapor didatangi suspek berusia 18 tahun yang memukulnya dengan seorang daripada mereka menggunakan batu dan menghentaknya di kepala mangsa.

Memetik laporan Harian Metro, mangsa dan suspek dilaporkan tidak pernah berkawan dan tiada sejarah perselisihan faham.

Bagaimanapun seorang daripada suspek mendakwa mangsa mengganggu teman wanitanya.

Polis dilapor telah menahan lima remaja terbabit yang juga pelajar sekolah sama untuk siasatan mengikut Seksyen 326 Kanun Keseksaan. – AlHijrah Online


COVID-19: KKM NAFI DAKWAAN VARIAN MU BERADA DI MALAYSIA

PUTRAJAYA: Kementerian Kesihatan Malaysia (KKM) menafikan kesahihan kandungan berita di portal Suara.com bertajuk ‘COVID-19 Varian Mu Sudah Masuk Malaysia, Dokter Paru: Indonesia Jangan Kecolongan Lagi’ yang tular di media sosial.

Dalam kenyataan Pasukan Respons Pantas Kementerian Komunikasi dan Multimedia Malaysia (KKMM), berita tersebut mendakwa kononnya terdapat varian baharu COVID-19 iaitu Varian Mu telah memasuki Malaysia yang bermutasi lebih pantas berbanding varian sedia ada.

KKM meminta orang ramai agar tidak menyebarkan berita yang tidak benar yang boleh menimbulkan kekeliruan serta keresahan dalam kalangan masyarakat.

Tambahnya, orang ramai disaran merujuk media sosial rasmi KKM bagi mendapatkan maklumat sahih dan terkini.–AlHijrah Online


‘JANGAN REKA CERITA’

KUALA LUMPUR: Tuhfah Nazihah Md Tarmidi, 26, kakak angkat kepada Zubaidi Amir Qusyairi Abd Malek,7, mangsa kanak-kanak yang dilaporkan meninggal dunia semalam merayu masyarakat umum tidak mereka-reka cerita berhubung kematiaan adik angkatnya.

Menerusi laman Twitter rasminya, Tuhfah merayu supaya warga net tidak mengambil kesempatan di atas kisah yang menimpa Allahyarham untuk kepentingan diri.

“Tolonglah, yang tidak tahu cerita minta sangat-sangat jangan buat cerita.

“Awak tiada disamping jenazah adik Amir,” kata Tuhfah pagi tadi.

Beliau meminta tindakan tidak bertanggungjawab itu dihentikan atau bakal berdepan tindakan saman.

Semalam media melaporkan kanak-kanak berusia tujuh tahun itu meninggal dunia dipercayai didera.

Suspek utama yang juga ibu kandung dan ayah tiri mangsa di tahan reman tujuh hari sehingga 5 Februari ini bagi membantu siasatan kes kematian berkenaan.

Mangsa sebelum ini dijaga dan dibesarkan oleh keluarga angkatnya hampir tujuh tahun sebelum dserahkan kepada ibu kandungnya pada Oktober lalu atas permintaan.– AlHijrah Online


Malaysia bakal teroka kerjasama dengan Palestin

KUALA LUMPUR, 25 Januari – Malaysia komited untuk membawa delegasi terdiri daripada kerajaan dan perniagaan, termasuk Khazanah Nasional Bhd, ke Palestin untuk meneroka kerjasama berpotensi dalam bidang kewangan Islam, pertanian dan tenaga boleh diperbaharu.

Dalam kenyataan pada Rabu,
Menteri Perdagangan Antarabangsa dan Industri, Datuk Darell Leiking berkata,
Malaysia juga berpendapat usaha meningkatkan hubungan perdagangan dan pelaburan
dua hala dengan Palestin sentiasa menjadi keutamaan kerajaan.

Darell mengadakan pertemuan
dengan Menteri Ekonomi Negara Palestin, Dr Abeer Odeh, dan Pengerusi Bank of
Palestine, Hashim Shawa pada 22 Januari di luar Forum Ekonomi Dunia 2019 di
Davos, Switzerland.

Tujuannya untuk membuat susulan
daripada mesyuarat antara kerajaan Palestin dengan Khazanah. Khazanah
berperanan sebagai cabang pelaburan Dana Pelaburan Palestin dalam pasaran modal
global dan serantau.

Kementerian Perdagangan Antarabangsa
dan Industri (Miti) berkata, Palestin telah menyatakan penghargaannya atas
sokongan politik dan ekonomi yang berterusan dari Malaysia.

Sinar Online melaporkan daripada
bernama bahawa delegasi itu juga mempelawa pemimpin Malaysia untuk berkunjung
ke Palestin.

Bagi tujuan memperkukuh kerjasama
perdagangan dua hala dengan Malaysia, Palestin mencadangkan Memorandum
Persefahaman khusus untuk kerjasama dalam aspek barangan; perkhidmatan;
pelaburan; tenaga; teknologi maklumat dan komunikasi (ICT); penjagaan kesihatan
dan pelancongan.

Palestin juga mencadangkan idea
mewujudkan jalinan antara ejen pelancongan dari kedua-dua negara dalam
menyediakan pakej ziarah ke Baitulmuqaddis dan Bethlehem.

Mengenai pelaburan, Palestin
mengetengahkan peluang berpotensi untuk Malaysia dalam bidang ICT; tenaga boleh
diperbaharu; kewangan Islam dan pelancongan.

Bagaimanapun, cabaran yang
dihadapi adalah persepsi negatif terhadap situasi ekonomi dan politik di
Palestin, terutamanya dengan penjajahan Israel.

Palestin juga memaklumkan bahawa
lawatan delegasi perniagaan ke Malaysia akan dilaksanakan tahun ini untuk
memanfaatkan hubungan dua hala yang baik antara kedua-dua negara.

Lawatan itu akan dibuat sempena
Pameran Halal Malaysia 2019.

Dari segi perdagangan dua hala
semasa, jumlah perdagangan Malaysia dengan Palestin bagi tempoh Januari hingga
November 2018 meningkat 32 peratus kepada RM13 juta berbanding tempoh sama
2017. Jumlah eksport meningkat kepada RM7.7 juta, manakala import meningkat
kepada RM5.3 juta.

Lima eksport utama ke Palestin
pada 2017 termasuk minyak sawit dan produk pertanian berasaskan sawit; produk
perkilangan berasaskan minyak sawit, makanan diproses; peralatan optik dan
saintifik serta produk kayu.


Utara semenanjung alami hujan lebat, angin kencang

KUALA LUMPUR – Perlis, Kedah dan Pulau Pinang akan mengalami hujan
lebat, angin kencang dan laut bergelora berikutan bermulanya Monsun
Barat Daya, sejak semalam.

Pengarah Pusat Operasi Cuaca dan Geofizik Nasional, Jabatan Meteorologi Malaysia, Dr Mohd Hisham Mohd Anip berkata Monsun Barat Daya akan lebih memberi cuaca kepada negeri-negeri berkenaan kerana keadaannya (geologi) yang agak terbuka daripada segi pengaruh angin.

“Monsun Barat Daya biasanya akan membawa angin dari sebelah barat negara kita. Bagaimanapun, ini berbeza dengan keadaan di pantai barat dan selatan tanah air yang dilindungi oleh Kepulauan Sumatera, Indonesia. Jadi kita yang berada di Selangor, Negeri Sembilan, Melaka dan Johor agak  selamat,” katanya kepada segmen Ekstra, program Ruang Bicara keluaran  Bernama News Channel malam tadi.

Semalam dilaporkan, Jabatan Metereologi Malaysia mengeluarkan amaran
cuaca waspada yang mana hujan lebat dijangka berlaku di Perlis, Kedah
dan Pulau Pinang bermula hari ini sehingga esok (Rabu).

Dalam  pada itu, mengulas mengenai kejadian puting beliung di Tanjung Tokong Pulau Pinang baru-baru ini, Mohd Hisham berkata ia disebabkan penumpuan angin kencang dari Lautan Hindi yang bergerak bukan sahaja ke utara Semenanjung tetapi juga di Selatan Thailand.

“Angin ini  semestinya akan membawa banyak kelembapan tinggi dan ini boleh membawa  hujan lebat di sesetengah tempat. Selain daripada hujan lebat, kita juga menjangkakan angin agak kuat ketika ini dan akan berterusan sehingga  Khamis (9 Mei) ini,” katanya sebagaimana laporan Bernama yang dipetik Sinar Harian.

Sehubungan itu, beliau menasihatkan agar semua penduduk di negeri-negeri terlibat sentiasa berwaspada dan berhati-hati dengan keadaan tersebut.

“Kita lebih risaukan keadaan angin kencang berbanding dengan hujan. Kita jangkakan hujan mungkin sekejap-sekejap dan akan lebat tetapi tidak berterusan.

“Namun, angin kencang pula lebih membahayakan dan mungkin boleh  menerbangkan struktur-struktur yang tidak kukuh atau pokok-pokok tua  boleh tumbang,” tambahnya.


LELAKI OKU PUKUL ADIK DITAHAN

KUALA LUMPUR: Polis menahan seorang lelaki kurang upaya (OKU) pekak dan bisu kerana disyaki memukul adik perempuannya di sebuah rumah di Taman Cahaya, Ampang, di sini, Khamis lepas.

Ketua Polis Daerah Ampang Jaya ACP Mohamad Farouk Eshak berkata kejadian berlaku selepas mangsa berusia 20 tahun yang bekerja sebagai kakitangan khidmat pelanggan itu enggan menemaninya ke kedai.

Beliau berkata ketika mangsa sedang berbaring, tiba-tiba suspek datang dan terus memijak paha kanan, bahu kanan dan menumbuk mangsa berkali-kali di bahagian kepala.

Berikutan itu, mangsa membuat laporan polis dan telah mendapatkan rawatan sebagai pesakit luar di Hospital Ampang.

“Hasil siasatan mendapati suspek tiada rekod jenayah lampau dan kes ini disiasat di bawah Seksyen 323 Kanun Keseksaan kerana sengaja menyebabkan kecederaan dan Seksyen 18A Akta Keganasan Rumahtangga,” katanya dalam kenyataan malam ini.–AlHijrah Online


IBU, ANAK MAUT KERETA TERBABAS DI KUALA PILAH

KUALA PILAH: Dua beranak maut manakala tiga anggota keluarga lain cedera ringan selepas kereta Proton Wira dinaiki mereka terbabas di Jalan Terachi-Tanjung Ipoh, di sini, awal pagi tadi.

Komander Operasi Balai Bomba dan Penyelamat (BBP) Seri Menanti Pegawai Bomba Kanan II Norhirwan Zainal berkata mangsa, Nuratika Arsad, 27, dan anaknya yang sedang dikenal pasti identiti, meninggal dunia di lokasi kejadian.

Beliau berkata bomba menerima panggilan kecemasan pada 1.21 pagi tadi sebelum sepasukan anggota dari BBP Seri Menanti dan Kuala Pilah digegaskan ke lokasi kejadian.

“Mangsa yang cedera ringan diselamatkan oleh pihak bomba sebelum diserahkan kepada pihak kesihatan.

“Kes kemalangan berkenaan diserahkan kepada polis untuk siasatan lanjut,” katanya dalam kenyataan hari ini.

Sementara itu, Ketua Polis Daerah Kuala Pilah Supt Amran Mohd Ghani berkata wanita berkenaan dan anak lelakinya yang berusia tiga tahun meninggal dunia akibat kecederaan parah pada bahagian kepala.

Beliau berkata siasatan awal mendapati Proton Wira dipandu seorang lelaki berusia 30 tahun dan berasal dari Sabah itu dalam perjalanan dari Seremban menghala ke Kuala Pilah sebelum dipercayai hilang kawalan lalu terbabas ke laluan bertentangan dan melanggar sebatang pokok di bahu jalan.

“Mayat dua beranak itu dibawa ke Hospital Kuala Pilah untuk bedah siasat manakala pemandu kereta yang patah kaki kiri serta tiga penumpang yang cedera ringan turut dirawat di hospital sama,” katanya dan menambah kemalangan itu disiasat lanjut mengikut Seksyen 41(1) Akta Pengangkutan Jalan 1987. –AlHijrah Online


FIRMA GUAMAN SYARIE BOLEH MOHON UNTUK BEROPERASI KETIKA PPN

KUALA LUMPUR: Peguam syarie di seluruh negara boleh mengemukakan permohonan bagi pengoperasian pejabat atau firma guaman syarie sepanjang tempoh Pelan Pemulihan Negara (PPN).

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, permohonan boleh dibuat melalui sistem Kementerian Perdagangan Antarabangsa dan Industri (MITI) – COVID-19 Intelligent Management System (CIMS).

“Permohonan tersebut akan diuruskan oleh Jabatan Kehakiman Syariah Malaysia (JKSM) di bawah Menteri di Jabatan Perdana Menteri (Hal Ehwal Agama) bagi tujuan pertimbangan untuk kelulusan pengoperasian, tertakluk kepada SOP yang telah diluluskan oleh Majlis Keselamatan Negara (MKN) bertarikh 15 Julai 2021.

“Ia juga tertakluk kepada negeri-negeri yang berada dalam fasa Pelan Pemulihan Negara (PPN),” katanya dalam kenyataan hari ini.

Jelasnya permohonan boleh dibuat melalui Kluster Perundangan dan Kehakiman Syariah dan Sektor Guaman Syarie yang mempunyai empat subsektor iaitu Khidmat Nasihat Profesional Guaman Syarie, Perkhidmatan Guaman Syariah, Perkhidmatan Khidmat Nasihat dan Peguam Syarie bagi tuntutan Harta Pusaka, Hibah dan Wasiat serta Perkhidmatan Perunding Keluarga Islam.

Beliau berharap peluang itu dapat dimanfaatkan sebaiknya oleh semua peguam syarie di seluruh negara dalam memberikan perkhidmatan terbaik kepada masyarakat.

“Suka juga diingatkan adalah menjadi tanggungjawab kita bersama terutama peguam syarie untuk mematuhi segala SOP yang telah ditetapkan oleh MKN seterusnya dapat mengelakkan berlaku penularan wabak COVID-19 ini semasa pengoperasian pejabat atau firma guaman Syarie.

“Gunakanlah pendekatan terbaik sebagaimana yang telah ditetapkan oleh MKN bagi pengurusan kes di Mahkamah Syariah,” katanya. — AlHijrah Online


TANAH RUNTUH KEMENSAH: PEMBINAAN CERUCUK BESI PERLU DISEGERAKAN

KUALA LUMPUR: Pembinaan cerucuk besi perlu dilaksanakan segera bagi menahan sebarang pergerakan tanah di kawasan yang terlibat dengan kejadian tanah runtuh di Jalan Kemensah Heights, di sini, semalam.

Ahli Parlimen Gombak Datuk Seri Mohamed Azmin Ali berkata, pihaknya telah meminta pertimbangan serta peruntukan RM1 juta daripada Kementerian Kewangan.

“Jika diikutkan kawasan ini merupakan tanah persendirian, jadi kerja-kerja membaik pulih mengikut undang-undang perlu dilakukan oleh pemilik tanah sendiri. Namun kali ini, nyawa rakyat lebih menjadi keutamaan jadi saya telah hubungi Menteri Kewangan, Senator Tengku Datuk Seri Zafrul Tengku Abdul Aziz untuk tujuan itu,” katanya.

Azmin Ali yang juga Menteri Kanan Perdagangan Antarabangsa dan Industri (MITI) berkata laporan penuh berkenaan kejadian tanah runtuh tersebut akan dikeluarkan Jabatan Mineral dan Geosains dalam tempoh tiga hari.

Jelasnya, tempoh tersebut bagi memastikan kawasan rumah yang didiami penduduk itu selamat atau sebaliknya.

Semalam, seramai 28 buah keluarga yang menetap di 19 buah kediaman di Jalan Kemensah Height, di sini berjaya diselamatkan daripada kejadian tanah runtuh selepas diarah untuk mengosongkan kediaman mereka.

Bagaimanapun, Pengarah Bomba Selangor, Norazam Khamis berkata, tiada kemalangan jiwa yang dilaporkan dan kesemua mangsa telah dipindahkan ke pusat pemindahan sementara.

Sementara itu, Timbalan Pengarah Jabatan Bomba dan Penyelamat Selangor Wan Md Razali Wan Ismail memaklumkan kejadian tanah runtuh tersebut dipercayai akibat pergerakan aliran air di bawah tanah selepas hujan lebat di kawasan tersebut.

Jelasnya, aliran air bawah tanah berkenaan menyebabkan struktur tanah menggelongsor pada 9.30 malam semalam, yang turut menyekat aliran sungai di bawah bukit daripada terus mengalir.–AlHijrah Online


ENAM SEKOLAH DI TAIPING DITUTUP

TAIPING: Enam sekolah di Larut Matang Selama (LMS) ditutup selama seminggu bermula esok selepas terdapat kes positif Covid-19 dikesan membabitkan kakitangan sekolah berkenaan.

Pengerusi Jawatankuasa Pendidikan Perak, Razman Zakaria berkata, sekolah terbabit ialah Sekolah Menengah Kebangsaan (SMK) King Edward VII, SMK (P) Treacher Methodist, SMK Bukit Jana, Sekolah Kebangsaan (SK) Taman Jana, SK Convent Kota dan SK Ulu Mengkuang.

Jelas Razman, penutupan itu selaras dengan arahan Majlis Keselamatan Negara (MKN) sebagai langkah pencegahan awal bagi mengurangkan risiko penularan wabak.

“Langkah ini perlu diambil bagi mengelakkan perkara tidak diingini.

“Dengan kedudukan sekolah-sekolah ini hampir dengan kawasan pusat tahanan perlindungan di Taiping yang mempunyai rekod jangkitan COVID-19, maka kita perlu ambil langkah berjaga-jaga” katanya.

Razman bagaimanapun menasihatkan ibu bapa dan penjaga agar tidak panik dengan situasi itu sebaliknya meminta mereka mematuhi segala arahan dikeluarkan pihak sekolah.

“Kita akan terus memantau situasi ini dari masa ke masa dan kita mohon semua warga sekolah agar segera melaporkan kepada Pejabat Pendidikan Daerah (PPD) masing-masing sekiranya berlaku penularan COVID-19,” ujarnya. — AlHijrah Online / Hamimah Hamid


IDRIS AHMAD DIKURNIAKAN DARJAH KEBESARAN PANGLIMA MAHKOTA WILAYAH

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Idris Ahmad hari ini dikurniakan Darjah Kebesaran Panglima Mahkota Wilayah (PMW) yang membawa gelaran Datuk.

Darjah kebesaran tersebut disampaikan oleh Yang di-Pertuan Agong Al-Sultan Abdullah Ria’ayatuddin Al-Mustafa Billah Shah, di Istana Negara, pagi tadi.

Al-Sultan Abdullah hari ini telah berkenan mengurniakan darjah kebesaran, bintang dan pingat kepada 263 penerima sempena Sambutan Hari Wilayah 2022.

Dalam majlis yang sama, Menteri Besar Johor Datuk Hasni Mohammad telah dianugerahkan Darjah Seri Utama Mahkota Wilayah (SUMW) yang membawa gelaran Datuk Seri Utama dan merupakan penerima tunggal Darjah Kebesaran Pangkat Pertama itu pada istiadat pengurniaan tersebut.–AlHijrah Online


Mushaf bernilai RM22,000 jadi tarikan

KUALA LUMPUR – Seni khat naskhah al-Quran yang mempunyai reka bentuk motif hasil kerja tangan bernilai RM22,000 antara tarikan di pameran Simposium Keagungan al-Quran sempena Majlis Tilawah dan Hafazan al-Quran Antarabangsa di Pusat Konvensyen Kuala Lumpur (KLCC).

Manuskrip asal berusia lebih 15 tahun itu dipamerkan oleh salah satu
pempamer iaitu Yayasan Restu yang turut ditawarkan untuk jualan.

Ketua Bahagian Pemasaran & Perhubungan Awam Domestik dan Antarabangsa Yayasan Restu, Mohamad Anwar Abu Bakar berkata, keistimewaan naskhah al-Quran dipanggil mushaf itu memberi nilai tersendiri kerana akrilik di atas kertas manuskrip dan emas 24 karat.

Menurutnya, tulisan ayat dari Surah An-Nas dan Al-Falaq itu mungkin
kelihatan biasa tetapi motif dalam bingkai berkenaan menjadikannya
begitu bernilai.

“Setiap warna adalah sentuhan tangan. Ia mengambil masa lebih kurang dua bulan untuk disiapkan.

“Motif pada seni khat ini yang mengambil masa untuk diwarnakan,” katanya kepada Sinar Harian.

Mohamad Anwar berkata, motif pada naskhah al-Quran yang dibuat di negara ini menjadi antara perkara yang begitu dikagumi masyarakat Islam dan bukan Islam dari negara luar.

ahkan katanya, orang Arab juga turut  mengagumi reka corak yang diterapkan bersama ayat al-Quran dan  menyifatkan sebagai satu bentuk inovasi dan dakwah untuk mendekati al-Quran.

“Dengan corak motif yang ada ini, bukan Islam juga jadi tertarik dengan al-Quran. Ada yang masuk Islam kerana itu.

“Yayasan Restu turut membuat reka corak motif berdasarkan beberapa negara di mana setiap reka bentuk mempunyai nilai dan maksud berkaitan negara terlibat dari segi budaya dan sebagainya,” katanya. – SINAR HARIAN


KANAK-KANAK SEMBILAN TAHUN LEMAS KETIKA MANDI DI SUNGAI

CHUKAI: Seorang kanak-kanak lelaki berusia sembilan tahun ditemukan lemas selepas dihanyutkan arus deras ketika mandi di alur sungai Kampung Batu 9, dekat sini petang semalam.

Ketua Polis Daerah Kemaman Supt Hanyan Ramlan berkata kejadian berlaku ketika mangsa, Muhammad Aman A.Suhimi sedang mandi bersama dua rakannya.

“Bilik Gerakan Ibu Pejabat Polis Daerah Kemaman menerima panggilan pada 5.37 petang daripada MERS999 memaklumkan berlaku kejadian lemas di Kampung Batu 9 Ibok.

“Mayat kanak-kanak itu dihantar ke Unit Forensik Hospital Kemaman untuk bedah siasat,” katanya dalam kenyataan hari ini.

Sementara itu, bapa mangsa, A.Suhimi Salleh, 58, berkata jenazah anaknya ditemukan pekebun di ladang kelapa sawit, kira-kira 100 meter dari lokasi anaknya mandi sekitar 5.15 petang.

“Saya tidur selepas solat zohor. Kira-kira 3 petang, anak saya balik dari sekolah dan terus pergi main air (di alur sungai Kampung Batu 9) dengan kawan-kawan. Pagi itu, dia ada sukan di sekolah dan kemudian pada petang, kawannya datang (ke rumah) memberitahu Aman (Muhammad Aman) lemas,” katanya kepada pemberita di Unit Forensik Hospital Kemaman, malam tadi.

A.Suhimi berkata anaknya sering mandi di alur sungai tersebut bersama rakan-rakannya namun semalam paras sungai tersebut meningkat kira-kira dua meter susulan hujan.

Beliau berkata Muhammad Aman yang merupakan anak bongsu daripada tujuh beradik juga berkelakuan agak berbeza daripada kebiasaan sejak kebelakangan ini.

“Perangai anak saya memang berbeza sedikit, dia memang mahu saya bersama isteri pergi ke sekolah untuk melihat dia bersukan. Masa pergi ke sekolah itu (Sekolah Kebangsaan Ibok), memang dia suka, di sekolah pun hari ini (semalam), semua cikgu dia salam,” katanya. –AlHijrah Online


MADDEN-JULIAN PUNCA HUJAN BERLEBIHAN DI LEMBAH KLANG

KUALA LUMPUR, 19 Jun – Keadaan hujan berlebihan yang dialami sejak kebelakangan ini khususnya di Lembah Klang adalah disebabkan oleh kesan fenomena Ayunan Madden-Julian (MJO), kata pakar.

Pakar Klimatologi dan Oseanografi Universiti Kebangsaan Malaysia (UKM) Prof Dr Fredolin Tangang berkata negara kini berada dalam musim Monsun Barat Daya dan sepatutnya cuaca sepanjang bulan ini adalah panas dan kering.

“Fenomena MJO adalah sebahagian dari keragaman iklim antara musim di kawasan tropika yang berayun dengan kekerapan sekali dalam 20 hingga 60 hari yang berlaku dalam lapan fasa.

“MJO berlaku akibat interaksi lautan dan atmosfera menyebabkan kemunculan sistem perolakan atmosfera berskala besar di bahagian barat Lautan Hindi yang bergerak ke timur Lautan Pasifik merentasi kawasan Malaysia dan Indonesia,” katanya kepada Bernama di sini.

Beliau berkata demikian ketika diminta mengulas berhubung keadaan hujan berlebihan yang dialami kawasan sekitar Lembah Klang pada lewat petang termasuk fenomena ribut petir luar biasa.

Dalam pada itu, Fredolin berkata melalui kajian yang dilakukan, musim Monsun Barat Daya antara bulan Jun hingga Ogos akan meningkatkan curahan hujan di kawasan pantai barat Semenanjung berbanding di kawasan pantai timur.

Beliau berkata berdasarkan laporan Pusat Ramalan Iklim Pentadbiran Lautan dan Atmosfera Kebangsaan (NOAA) Amerika Syarikat, MJO muncul di Lautan Hindi dengan peningkatan perolakan atmosfera berskala besar pada minggu pertama bulan ini dan kini berada dalam Fasa 3.

“Keadaan ini menyebabkan curahan kadar hujan tinggi yang dialami ketika ini adalah menyamai keadaan pada April hingga Mei dengan kawasan pantai barat Semenanjung Malaysia biasanya mengalami hujan pada sebelah petang hingga lewat malam.

“Bagaimanapun keadaan ini hanya akan bertahan dalam masa satu hingga dua minggu lagi apabila fenomena ini bergerak ke arah timur dan pusat perolakan melepasi kawasan kita,” katanya.

Beliau menambah negara dijangka akan alami cuaca yang lebih panas dan kering apabila fenomena MJO beralih ke arah timur dan berada dalam fasa-fasa 4 hingga 7.

BERNAMA


WARGA EMAS DIBENAR ‘WALK-IN’ UNTUK TERIMA VAKSIN

PUTRAJAYA: Warga emas berumur 60 ke atas yang masih belum menerima suntikan vaksin kini boleh mendapatkan secara ‘walk-in’ di Pusat Pemberian Vaksin (PPV).

Menteri Kesihatan, Datuk Seri Dr Adham Baba berkata, kebenaran tersebut buat masa ini diberikan kepada penduduk Selangor dan Kuala Lumpur.

“Langkah tersebut akan dikembangkan ke negeri-negeri lain, kita buat percubaan dahulu di Selangor dan Kuala Lumpur.

“Ada lagi data menunjukkan mereka berumur 60 ke atas masih belum mendapatkan vaksin,” katanya dalam sidang media, hari ini.

Dalam perkembangan yang sama, beliau berkata pihak PPV industri boleh melaksanakan proses vaksinasi dibuka secara 24 jam.—AlHijrah Online


Pelajar Palestin diserang Pendatang Yahudi

RAMALLAH, 22 Februari –
Sekumpulan peneroka haram Yahudi membaling batu ke arah pelajar Palestin di
sebuah sekolah terletak di perkampungan Urif dalam kejadian di utara Nablus,
semalam.

Pegawai tempatan, Ghassan Daghlas
berkata, kira-kira 50 lelaki Yahudi dari penempatan haram Yitzhar menyerbu
bahagian timur perkampungan tersebut.

Akibat serangan itu, seorang
pelajar lelaki berusia 17 tahun, Humam Abed al-Hafiz Shihada mengalami lebam
dan keretakan pada kaki kanan.

Kumpulan terbabit turut menyerang
beberapa rumah penduduk Palestin.

Sinar Harian melaporkan daripada
agensi berita bahawa salah sebuah rumah yang menjadi sasaran didiami keluarga
Samir Shihadeh.

Difahamkan, sekolah Palestin di
Urif kerap menjadi sasaran peneroka haram Yahudi dan jumlah serangan meningat
sejak beberapa bulan lalu.

Malah, kehadiran pendatang
terbabit turut diiringi tentera Israel.


ANWAR BUKTI KEABSAHANNYA SEBAGAI PM10 DI PARLIMEN

KUALA LUMPUR: Datuk Seri Anwar Ibrahim hari ini membuktikan keabsahannya sebagai Perdana Menteri ke-10, apabila Usul Undi Percaya terhadapnya diluluskan dengan lebih suara bersetuju, pada hari pertama Persidangan Dewan Rakyat Parlimen ke-15 hari ini.

Keabsahan Ahli Parlimen Tambun itu disahkan oleh Yang Dipertua Dewan Rakyat Datuk Johari Abdul, yang mengumumkan keputusan tersebut selepas undian suara dibuat sebaik 13 Ahli Parlimen kerajaan dan pembangkang, selesai membahaskannya.

Terdahulu usul itu dikemukakan oleh Timbalan Perdana Menteri Datuk Seri Fadillah Yusof dan disokong oleh seorang lagi Timbalan Perdana Menteri Datuk Seri Dr Ahmad Zahid Hamidi.–AlHijrah Online

Menteri di Jabatan Perdana Menteri (Undang-Undang dan Reformasi dan Institusi) Datuk Seri Azalina Othman Said ketika menggulung usul itu berkata walaupun Usul Undi Percaya terhadap Perdana Menteri tidak wajib dillakukan, namun kerajaan sendiri telah memohon usul tersebut untuk dikemukakan pada persidangan kali ini.

Beliau berkata ia bagi membuktikan Ahli Parlimen Tambun itu mendapat keyakinan untuk menjadi Perdana Menteri ke-10, setelah mengangkat sumpah jawatan pada 24 Nov.

Azalina berkata sebelum ini kerajaan memerintah pernah dua kali membawa Usul Undi Percaya iaitu pada 1976 ketika Allahyarham Tun Hussein Onn menjadi Perdana Menteri ketiga dan pada 2003 ketika Tun Abdullah Ahmad Badawi menjadi Perdana Menteri kelima.

“Saya ingin tekankan apa yang berlaku pada hari ini ialah permohonan (usul undi percaya) oleh kerajaan sendiri yang mana peraturan mesyuarat Parlimen membenarkan ia dilakukan.

“Saya mengambil contoh di New Zealand semasa Perdana Menteri Jacinda Ardern mewujudkan kerajaan gabungan, beliau telah wujudkan satu usul undi percaya untuk memberikan keyakinan dalam Parlimen,” katanya.–AlHijrah Online


MAQASID SYARIAH: PERANGI DAESH SATU JIHAD

Sejak wujud pada 2014 – Daesh atau ISIL atau nama asalnya Caliph State – dilihat sebagai sensasi baharu selepas Arab Spring yang melanda secara domino dan berjaya meruntuhkan kerajaan Tunisia, Algeria, Mesir dan Libya bermula 2011. Manakala kebangkitan di Syria pula menjerumuskan negara itu dalam perang saudara yang berpanjangan sejak 2012.
Keghairahan membincangkan isu Arab Spring yang impaknya sempat menjalar ke Jordan dan Bahrain tetapi gagal menumbangkan kerajaan monarki – diperkatakan secara meluas kerana kesannya yang dibimbangi menghuru-harakan dunia Islam.
Iraq yang sudah sedia huru-hara lebih awal setelah Rejim Tentera pimpinan Saddam Hussein ditewaskan Tentera Perikatan, menjadi tapak bermulanya gerakan ekstrimis militan pimpinan Abu Bakar Al Baghdadi – sebelum menular ke Syria dengan sokongan kumpulan anti Bashar Al Assad.
Dunia Islam lebih cenderung melihat perkembangan Aras Spring dengan pandangan pro dan kontra; termasuk dalam isu sokongan Barat terhadap kebangkitan demonstrasi jalanan.
Kini selepas lima tahun, isu Arab Spring sudah melantun jauh ke dalam longkang atau ditenggelami debu gurun di Utara Afrika atau ditelan ombak Laut Mediteranean.

Sejak Oktober 2014, apabila Daesh muncul dengan tindakan militan yang mengerikan termasuk siri penyembelihan dan pembunuhan massa terhadap rakyat Iraq dan Syria – serta impak ideologinya merebak ke serata dunia termasuk di kalangan minoriti Islam di Eropah, dunia tersentap.
Kumpulan yang awalnya mengangkat senjata menentang Bashar atas nama Gerakan Sunni yang membalas dendam terhadap Rejim Tentera dokongan Parti Baath yang dituduh berfahaman Syiah – tiba-tiba berubah. Keganasan Daesh menjadi ancaman sejagat. Laporan perisikan CIA menyebut ribuan pengganas Daesh adalah warga asing. Malah, 6,000 pengganas berasal dari Eropah.

Bukit Aman pula mengesahkan lebih 200 rakyat Malaysia menyertai Daesh di Syria dan Iraq. Lebih dramatik, 20 maut dalam pertempuran. Enam bertindak sebagai pengebom bunuh diri.
Keganasan Daesh memuncak pada Ramadan kali ini dengan 800 kes pembunuhan dengan empat siri serangan di luar Iraq dan Syria yang membunuh 200 orang awam.
Daesh melalui penyokong ideologi Negara Khalifah berjaya melakukan pembunuhan massa di Philidelphia Amerika Syarikat, Ankara Turki, Dhaka Bangladesh dan Madinah Arab Saudi. Ini tidak termasuk dua serangan bom di Kuala Lumpur dan terkini di Solo Indonesia.
Persoalannya: Masihkan kita beranggapan isu Daesh ialah isu perang negara Barat untuk menghapuskan gerakan ekstrimis Islam yang bercita-cita menguasai dunia melalui perang militan?

CIA melalui campurtangan langsung di Arab Saudi serta menggunakan tenteranya di Iraq dilihat sebagai pihak yang sepatutnya memerangi Daesh. Tiada sebarang usaha konstruktif di kalangan negara-negara Islam untuk bertindak secara kolektif memerangi Daesh walaupun sejak 2014, sel keganasan militan ini sudah dikesan menular berleluasa di banyak negara-negara Islam, malah yang jauh dari Iraq dan Syria.

Pengeboman di Puchong

Serangan di Puchong mengesahkan Malaysia sudah terancam secara terbuka dengan kesannya mula terarah untuk meragut nyawa orang awam. Walaupun sebelum kejadian di Puchong, Bukit Aman sudah menahan 193 orang disyaki ada kaitan dengan Daesh. Polis juga sudah menggagalkan sembilan percubaan serangan bersenjata yang dirancang ke atas pelbagai lokasi.
Banyak negara Islam masih beranggapan, tanggungjawab menghapuskan Daesh di peringkat global di bahu AS.
Tangkapan 15 suspek selepas serangan di Puchong memberikan gambaran sel pengganas Daesh memang berupaya melakukan sesuatu yang lebih dahsyat berbanding sekadar melontar sebiji bom tangan yang mencederakan 4 pelanggan pusat hiburan tersebut. Malah, Bukit Aman mengesahkan: Matlamat sebenar serangan pada malam itu menyasarkan pusat hiburan yang lebih padat pengunjung. Namun, sasaran berubah apabila premis itu ditutup.

Dengan senarai suspek yang ditahan merangkumi pelbagai lapisan umur dan latar belakang termasuk dua anggota polis, kita sebenarnya sudah berada dalam situasi: Negara sasaran strategik Daesh setaraf AS, Eropah dan Turki. Madinah kota suci pun sanggup dibom Daesh – inikan pula Kuala Lumpur!
Hentikan sebentar sengketa politik tanahair yang menyakitkan kepala. Hentikan sebentar debat khilaf para ulama yang selama ini sudah cukup membingungkan orang awam. Kita buang dahulu hal-hal drama politik dan masalah kecenderungan ulama saling bercakaran!
Isu keganasan Daesh sudah terang dan nyata. Tindakan keganasan mereka melengkapi lima ancaman terhadap keutamaan Maqasid Syariah. Bukan Daesh sedang menghancurkan agama, membunuh nyawa, merosakkan harta benda, mengancam akal (melalui ideologi nyawa umat Islam yang menentang mereka halal dibunuh) dan keturunan kita?
Segeralah mulakan langkah!

Kita perlukan perpaduan dan persefahaman luar biasa untuk menangani dan memerangi Daesh. Kita tidak boleh lena. Tindakan harus bermula hari ini. Syawal wajar dirayakan – tetapi perayaan bukan alasan untuk menangguhkan tindakan drastik demi menyelamatkan agama, nyawa, akal, keturunan dan harta benda.

Berdasarkan Maqasid Syariah: Menentang Daesh satu jihad!

Fikirkanlah. Tetapi rasanya kita sudah terlewat!


BUNUH BAYI: POLIS BURU LELAKI ROGOL REMAJA BAWAH UMUR

KEMAMAN: Polis sedang memburu seorang lelaki dipercayai terlibat dengan kes rogol seorang remaja perempuan di bawah umur.

Ia susulan kes pembunuhan bayi lelaki yang baru dilahirkan pada Selasa lalu, di sebuah rumah di daerah Kemaman, melibatkan gadis tersebut.

Ketua Polis Daerah Kemaman, Supt Hanyan Ramlan berkata suspek dipercayai berusia lingkungan 20-an yang merupakan teman lelaki kepada remaja perempuan itu yang juga ibu kepada bayi yang dibunuh itu.

Kedua-dua suspek dikatakan saling mengenali sejak setahun yang lalu.

Beliau meminta suspek untuk tampil menyerah diri ke balai berdekatan bagi membantu siasatan.

“Suspek (remaja perempuan) telah membuat satu laporan polis pada hari semalam, 8 Februari, jam 6:00 petang mendakwa beliau telah dirogol dan satu siasatan kes di bawah Seksyen 376 Kanun Keseksaan juga dibuka,” jelasnya

Hari ini, remaja wanita berusia 15 tahun itu telah ditahan reman selama tujuh hari bermula hari ini, bagi membantu siasatan kematian bayi lelaki dengan kesan kecederaan di dada.

Mayat bayi yang maut ditikam ibu kandungnya yang berusia 15 tahun itu ditemui di sebuah rumah di kawasan Chukai, di sini.—AlHijrah Online


11 AKTIVITI EKONOMI DIBENARKAN KEMBALI BEROPERASI DALAM FASA 1 PPN

KUALA LUMPUR: Kerajaan hari ini mengumumkan kemudahan dalam sektor perdagangan dan pengedaran melibatkan 11 jenis aktiviti ekonomi yang akan dibenarkan kembali beroperasi dalam Fasa 1 Pelan Pemulihan Negara (PPN) bermula 16 Ogos 2021.

Perdana Menteri, Tan Sri Muhyiddin Yassin berkata individu yang ingin memanfaatkan kemudahan tersebut mestilah telah menerima vaksinasi lengkap.

“Setelah mengambil kira data penilaian risiko yang dijalankan oleh Kementerian Kesihatan Malaysia (KKM), Kementerian Perdagangan Dalam Negeri dan Hal Ehwal Pengguna (KPDNHEP) dan setelah berbincang dengan semua pemegang taruh dalam sektor-sektor berkepentingan, Kerajaan bersetuju memberikan kemudahan dalam sektor perdagangan dan pengedaran berkuatkuasa 16 Ogos 2021.

“11 jenis aktiviti ekonomi yang akan dibenarkan kembali beroperasi di dalam Fasa 1 ialah kedai cuci kereta; kedai elektrik dan elektronik; kedai barangan rumah dan peralatan dapur; kedai perabot; kedai peralatan sukan; dan kedai aksesori kereta.

“Selain itu turut dibenarkan pusat pengedaran dan jualan kereta; pasar pagi dan pasar tani sahaja; kedai pakaian, fesyen dan aksesori; kedai barang kemas; dan kedai gunting rambut serta pusat atau salun kecantikan,” katanya dalam kenyataan hari ini.

Tegas Muhyiddin bagi kedai pakaian, fesyen dan aksesori; kedai barang kemas; serta kedai gunting rambut dan pusat atau salun kecantikan, terdapat prosedur operasi standard (SOP) kesihatan tambahan yang mesti dipatuhi seperti memakai sarung tangan, menghadkan masa urusan antara pekerja dan pelanggan serta tidak membenarkan penggunaan ‘fitting room’.

Tambanya pemilik premis yang tersenarai dalam perniagaan boleh beroperasi semula ini juga perlu memastikan pelanggan yang memasuki premis mesti menunjukkan sijil digital vaksinasi COVID-19 bagi membuktikan individu tersebut telah menerima vaksinasi lengkap.

“Sekali lagi diingatkan, maksud vaksinasi lengkap ialah 14 hari selepas tarikh suntikan dos kedua bagi vaksin jenis dua dos, dan 28 hari selepas tarikh suntikan bagi vaksin jenis satu dos,” katanya.

Menurut Muhyiddin kerajaan melihat amat penting untuk sektor ekonomi kembali dibuka secara berperingkat kerana jika tidak dimulakan sekarang, kesannya terutama terhadap pengusaha perniagaan dan pekerja-pekerja mereka akan semakin parah. – AlHijrah Online


JAKIM KOMITED BANTERAS ‘TOK BOMOH’ ATAU USTAZ PALSU

KUALA LUMPUR: Jabatan Kemajuan Islam Malaysia (JAKIM) terus menzahirkan komitmen untuk mengekang aktiviti ‘tok bomoh-tok bomoh’ atau ‘ustaz-ustaz palsu’ yang menggunakan nama perubatan Islam, dan mengambil kesempatan untuk mengaut keuntungan.

Menerusi satu kenyataan, Ketua Pengarahnya, Datuk Paimuzi Yahya berkata antara usaha yang dilakukan oleh JAKIM adalah dengan meramaikan pengamal-pengamal pengubatan Islam yang sebenar.

Melalui kerjasama Darul Quran JAKIM dengan Persatuan Perubatan, Pengubatan & Kebajikan Islam Malaysia (Darussyifa’), para pelajar Darul Quran yang menyertai Kursus Perawatan Islam dapat mengaplikasikan ayat-ayat al-Quran yang sudah dihafaz dengan tujuan pengubatan Islam melalui ruqyah syar’iyyah.

Kenyataan Datuk Paimuzi ini bertepatan dengan Majlis Pengijazahan Perubatan & Pengubatan Islam Darussyifa’ dan Majlis Penganugerahan Darul Quran akan diadakan di Dewan Muktamar Darul Quran JAKIM, Kuala Kubu Bharu, Sabtu ini.

Majlis itu akan disempurnakan oleh Menteri di Jabatan Perdana Menteri (Hal Ehwal Agama), Senator Datuk Dr. Zulkifli Mohamad Al-Bakri, dan seramai 80 orang peserta Kursus Perawatan Islam Darussyifa’-Darul Quran akan diraikan.

Di samping acara pengijazahan kepada para peserta Kursus Perawatan Islam Darussyifa’-Darul Quran, turut akan berlangsung pelancaran buku terbitan Darul Quran yang bertajuk: Sejarah & Perkembangan Pendidikan Tahfiz Al-Quran di Malaysia: Edisi 2.

Majlis tersebut juga akan menyaksikan penyampaian Anugerah-Anugerah Kecemerlangan Darul Quran, Sijil ISO 9001:2015 dan MS1900:2014 bagi Sistem Pengurusan Kualiti serta Sistem Pengurusan Kualiti Berasaskan Syariah oleh pihak SIRIM.—AlHijrah Online


ZUL ARIFFIN DISIASAT MUAT NAIK KANDUNGAN JELIK

PUTRAJAYA: Pelakon terkenal, Zul Ariffin akan disiasat di bawah Seksyen 233 Akta Komunikasi dan Multimedia Malaysia (AKM) 1998.

Menteri Komunikasi dan Multimedia (K-Kom), Tan Sri Annuar Musa berkata, tindakan tersebut diambil susulan pelakon tersebut memuat naik kandungan jelik di laman Instagramnya baru-baru ini.

“Zul Ariffin akan disiasat kerana hantaran Instagram yang menyalahi undang-undang,” katanya menerusi ciapan di Twitter.

Proses undang undang berjalan.Pelakon Zul Arifin akan di siasat di bawah seksyen 233 Akta KMM kerana posting YouTube yg menyalahi undang undang.Yang pasti adegan spt yg di papar itu tidak akan di benarkan tayang,sama ada bulan ramadhan atau bulan yg lain.Jagalah nilai dan budaya.

Tegas Annuar, adegan seperti yang dipaparkan itu tidak akan dibenarkan untuk tayangan.

“Sama ada bulan Ramadan atau bulan lain, jagalah nilai dan budaya,” katanya.

Sebelum ini tular sebuah video memaparkan adegan drama yang tidak bertepatan dengan norma masyarakat serta hukum syarak.

Video tersebut juga mengundang kecaman netizen lebih-lebih lagi ia dikhabarkan akan ditayang pada bulan Ramadan.–AlHijrah Online


PESTA TARANNUM BERGEMA DI TV ALHIJRAH MENERUSI ‘HAFLAH’

KUALA LUMPUR: Saluran TV Islam tanah air, TV AlHijrah terus mengimarah dan memartabatkan Al-Quran menerusi penghayatan terhadap seni bacaannya kepada para penonton.

Terbaharu, sebuah lagi program bertajuk ‘Haflah’ bakal menemui penonton pada setiap Sabtu, jam 7.30 malam bermula 5 Disember.

Haflah, bermaksud pesta, keraian, perayaan atau boleh diertikan seperti ‘konsert’ yang mengagung-agungkan bacaan ayat-ayat suci Al-Quran. Kelazimannya, haflah diadakan di masjid dan surau.

Namun dek kerana kawalan terhadap perhimpunan berama-ramai bagi mengekang penularan virus COVID-19, TV AlHijrah melihat ia potensi untuk menarik penonton yang sebahagiannya ‘tidak keluar rumah’ untuk menjiwai seni tarannum ayat-ayat suci Al-Quran.

“Mengagung-agungkan ayat suci Al-Quran dengan penyampaian dan bacaan yang betul merupakan tuntutan buat umat Islam. Melalui Haflah, ia mampu membentuk satu budaya yang mendekatkan lagi masyarakat dengan kitab suci. Bukan sahaja memahami maksud ayat-ayat Al-Quran, tetapi juga melalui pembacaan yang sempurna dan pada masa sama menjadi halwa telinga kepada semua.”

Haflah yang disiarkan setiap Sabtu selama setengah jam itu dipimpin qari-qari tersohor tanah air. Ia turut memuatkan perkongsian cara pembacaan ayat Al-Quran yang betul. Penonton juga boleh mempelajari variasi tarannum yang pelbagai.

Penonton juga bakal disajikan dengan maqam seni tarannum seperti Bayati, Nahawand, Rast, Sikah, Hijaz dan Jiharkah oleh barisan qari ternama peringkat tempatan dan antarabangsa. Antara yang bakal memeriahkan Haflah adalah Ustaz Ahmad Tirmizi Ali, Dr. Anuar Hasin, Ustaz Wan Ainuddin Hilmi Abdullah, Ustaz Radzi Kamarul Hailan dan ramai lagi.

TV AlHijrah percaya dengan sokongan berterusan penonton terhadap program-program berkonsepkan ilmu dan dakwah ini, ia sedikit sebanyak membentuk satu pengisian bermanfaat buat penonton yang ketika ini lebih kerap berada di rumah.

Jangan ketinggalan menonton Haflah, setiap hari Sabtu jam 7.30 malam, dibawakan khas oleh Jakel, hanya di TV AlHijrah – AlHijrah Online / Ardi Herman Mohd Mardzi / Shahrul Anwar Hamid


DUA PELAJAR CACI PEMBUAT KERTAS SOALAN SEJARAH SPM DITAHAN

HULU SELANGOR: Polis menahan dua remaja lelaki bagi membantu siasatan video tular melibatkan pelajar sekolah menengah yang tidak berpuas hati terhadap kertas soalan Sejarah pada peperiksaan Sijil Pelajaran Malaysia (SPM).

Ketua Polis Daerah Hulu Selangor Supt Suffian Abdullah berkata, kedua-dua suspek masing-masing berusia 18 tahun itu ditahan selepas pihaknya menerima laporan daripada guru wanita berusia 53 tahun pada jam 10.53 semalam.

“Polis mengesan video tular di TikTok dan Facebook di daerah ini, memaparkan seorang pelajar lelaki memakai seragam sekolah meluahkan rasa tidak puas hati terhadap kertas soalan SPM mata pelajaran Sejarah.

“Pelajar itu juga turut mengeluarkan kata-kata kesat terhadap pembuat kertas soalan serta menghina Singapura,” katanya dalam satu kenyataan, hari ini.

Katanya, bertindak atas maklumat, anggota Bahagian Siasatan Jenayah Ibu Pejabat Polis Daerah (IPD) Hulu Selangor melakukan serbuan di sebuah rumah di sini sebelum menahan kedua-dua suspek.

Tambah Suffian, pihaknya turut merampas telefon bimbit yang dipercayai digunakan suspek terlibat dan ujian saringan mendapati kedua-dua suspek negatif dadah selain tiada rekod jenayah lampau.

“Kes disiasat mengikut Seksyen 14 Akta Kesalahan Kecil 1995 dan Seksyen 233 Akta Suruhanjaya Komunikasi dan Multimedia Malaysia 1998,” katanya.

Sebelum ini tular video memaparkan seorang pelajar mengeluarkan kata-kata kesat selain menghina sebuah negara selepas didakwa tidak berpuas hati dengan soalan dalam subjek Sejarah SPM.—AlHijrah Online


REZEKI NADZRUL ZARFAN BERTEMU MUFTI WILAYAH

KUALA LUMPUR: Kanak-kanak yang tular mengutus surat kepada pengurusan sebuah surau selepas dihalang solat saf pertama berkesempatan bertemu dengan Mufti Wilayah Persekutuan, Datuk Seri Dr Zulkifli Mohamad al-Bakri hari ini.

Pertemuan Nadzrul Zarfan Sharul Azly, 10, di pejabat mufti itu ditemani oleh kedua ibu bapanya dan kanak-kanak itu berpeluang menceritakan pengalaman sebenar dilaluinya.

Video berdurasi 31 minit itu dimuat naik di Facebook rasmi Mufti Wilayah Persekutuan, turut memperdengarkan kemerduan suara Nadzrul Zarfan membaca surah al-Fatihah dan doa qunut selepas diminta mufti.

Zulkifli juga memberi nasihat kepada kanak-kanak itu selain mendoakan menjadi anak yang soleh.

“Orang tua kita hormat, ibu bapa kita hormat, guru-guru kita hormat.

“Sikap yang ditunjukkan oleh anakanda Nadzrul ni baik sebenarnya, kurang-kurang masalah ni memberi kecelikan kepada pihak agamawan dan pihak ustaz.

“Memang ada khilaf satu-satu (perkara) tu. Jadi yang penting kita tafsirkan khilaf yang rahmah seperti ini menyebabkan masing-masing baik,” katanya.

Dalam paparan itu, jelas Dr Zulkifli menandatangani beberapa buku agama sebelum diserahkan kepada kanak-kanak tersebut.

Pertemuan dan perbualan cukup bermakna itu diakhiri dengan doa kebaikan dan kebahagiaan. — SINAR HARIAN


TIMBALAN PENGERUSI TETAP UMNO, DATUK SERI RIZUAN MENINGGAL DUNIA

KUALA LUMPUR: Timbalan Pengerusi Tetap UMNO, Datuk Seri Rizuan Abd Hamid disahkan meninggal dunia di Unit Rawatan Rapi (ICU) Pusat Perubatan Universiti Malaya (PPUM).

Presiden UMNO, Datuk Seri Ahmad Zahid Hamidi mengesahkan perkara tersebut melalui hantaran di Facebook beliau.

“Dengan rasa sedih dan dukacitanya mendapat perkhabaran sahabat baik saya, Dato Seri Rizuan Abd Hamid, Ketua UMNO Bahagian Kepong merangkap Timbalan Pengerusi Tetap UMNO Malaysia telah kembali ke rahmatullah sebentar tadi,” katanya.

Sebelum ini, Rizuan yang juga Ketua UMNO Bahagian Kepong berada dalam keadaan kritikal selepas disahkan positif COVID-19 pada 1 Mei dan dikuarantin serta dipindahkan ke ICU pada 3 Mei lalu.

Isterinya, bekas Ketua Auditor Negara, Tan Sri Madinah Mohamed turut dimasukkan ke ICU di tempat yang sama.–AlHijrah Online


REPLIKA CAPAL HANYA HIASAN AGAMA

LENGGONG: Susulan dakwaan sebuah madrasah di Perak menempatkan replika papan kayu berbentuk capal pada hadapan mihrab surau pusat pengajian agama tersebut, Mudir madrasah terbabit, Ahmad Rozaini Abdul Rahman An-Nuuri menafikan dakwaan pihaknya taksub dengan replika tersebut.

Sebaliknya ujar beliau, replika tersebut digunakan hanya untuk tujuan hiasan sudut bahagian imam yang dijadikan studio untuk ceramah agama harian beliau.

“Ruang imam ini dijadikan studio untuk ceramah agama saya, kuliah Subuh dan Maghrib pula kita buat setiap hari dan ada disiarkan secara langsung di Facebook.

“Jadi saya letakkan replika capal ini untuk tujuan hiasan, malah ia turut dipasang dengan lampu dengan tujuan untuk mencantikkan ruang ketika ceramah,” katanya ketika ditemui TV AlHijrah di surau tersebut.

Ujar Ahmad Rozaini, ruang imam itu dijadikan studio untuk ceramah agamanya sejak setahun yang lalu dan replika terbabit dipasang bagi mencantikkan ruang dan bukan digunakan untuk tujuan menyembah.

Katanya, penjelasan telah diberikan kepada pihak Jabatan Mufti Negeri Perak (JMNP) berhubung isu tersebut.

Pihak JMNP ujarnya berpuas hati dengan penjelasan tersebut dan beliau tidak menerima sebarang arahan untuk menurunkan replika capal terbabit.

Malah Ahmad Rozaini yang mahir bertukang sangat mengalu-alukan sekiranya ada pihak yang berhasrat untuk menempah replika tersebut sebagai hiasan.

“Saya alu-alukanlah jika ada yang berminat, sekurang-kurangnya hasil upah itu nanti boleh digunakan untuk menyiapkan proses naik taraf surau ini.

“Boleh juga beri keselesaan kepada penduduk sekitar yang datang untuk menunaikan solat atau mengikuti kuliah dan ceramah di sini,” katanya

Sementara itu Bahagian Fatwa JMNP dalam satu kenyataan semalam berkata hiasan capal itu disarankan untuk dialihkan ke suatu ruang yang lebih munasabah dan bersesuaian.

Ujar kenyataan itu langkah tersevbut bagi mengelak perkara atau tanggapan yang berunsur fitnah oleh pihak lain.

Siasatan awal mendapati simbol itu diletakkan di bahagian mihrab setahun yang lalu dan perbuatan itu diakui pihak pengurusan madrasah atau surau berkenaan sebagai hanya sekadar untuk hiasan.– AlHijrah Online / Hamimah Hamid


WAFER EMAS ‘UNTUKMU PALESTIN’

KUANTAN: Koperasi Makmur Malaysia Berhad (Ko-Makmur) mengeluarkan wafer emas edisi khas ‘Untukmu Palestin’ dalam usaha untuk mengumpul dana bagi disalurkan kepada rakyat Palestin yang diuji dengan kekejaman Israel.

Pengerusi Ko-Makmur, Hishamuddin Abdullah berkata 100 peratus keuntungan jualan wafer emas tersebut akan disumbangkan kepada badan bukan kerajaan (NGO) berkaitan Palestin.

“Wafer ‘Untukmu Palestin’ ini 100 peratus keuntungan akan diserahkan kepada tabung Palestin di mana kita bekerjasama dengan Muslim care yang akan menguruskan sumbangan dan menyalurkan bantuan.

“Sebanyak 5,000 keping dikeluarkan untuk edisi pertama dan sekiranya ada permintaan kita akan tambah pengeluaran wafer ini,” katanya.

Kata Hishamuddin, wafer emas berkenaan seberat satu gram seunit dan dijual pada harga RM330.

Wafer edisi khas itu kata beliau boleh didapati di semua cawangan Makmur Gold. — AlHijrah Online


LAPAN LAPORAN POLIS DITERIMA DI SELANGOR BERHUBUNG DAKWAAN PERTEMUAN BABITKAN BEKAS AHLI PKM

SHAH ALAM: Polis Selangor menerima lapan laporan berhubung dakwaan pertemuan membabitkan bekas ahli Parti Komunis Malaya (PKM) di Kajang pada Ahad lepas.

Ketua Polis Selangor, Datuk Noor Azam Jamaludin berkata kesemua laporan yang diterima setakat  semalam diserahkan kepada Bukit Aman untuk siasatan lanjut.

Beliau berkata, siasatan mengenai isu itu dijalankan oleh Bukit Aman berikutan terdapat juga laporan berhubung pertemuan itu daripada beberapa kontinjen polis lain di seluruh negara.

“Siasatan lanjut mengenai isu itu sedang dijalankan (oleh Bukit Aman) mengikut Seksyen 505 (c) Kanun Keseksaan dan Seksyen 233 Akta Komunikasi dan Multimedia,” katanya kepada pemberita selepas melancarkan program ‘Neighbourhood Watch’ Polis Selangor Siri 2/2019 di Wisma Natural Health Farm (NHF) di sini, hari ini.

Ditanya sama ada penganjur pertemuan itu telah dipanggil untuk memberikan keterangan, Noor Azam berkata ia masih dalam siasatan Bukit Aman dan tidak menolak kemungkinan orang ramai yang hadir pada majlis itu juga akan direkodkan keterangan.

Semalam, Menteri Dalam Negeri Tan Sri Muhyiddin Yassin mengarahkan polis segera menyelesaikan siasatan berhubung dakwaan pertemuan membabitkan bekas ahli PKM itu kerana perkara yang dikhuatiri mengancam keamanan negara tidak boleh dibiarkan berlaku.

Pada Ahad lepas, media melaporkan, kira-kira 300 orang menghadiri perjumpaan dipercayai melibatkan bekas ahli PKM, antara lain dikatakan bagi memperingati ulang tahun ke-30 Perjanjian Damai Hatyai yang ditandatangani antara Kerajaan Malaysia dengan PKM pada 2 Dis, 1989. — BERNAMA


PELAJAR TAHFIZ GEMAKAN PKRC DENGAN ALUNAN AL-QURAN

KOTA BHARU: Pusat Kuarantin dan Rawatan Risiko Rendah COVID-19 (PKRC) Kompleks Belia Dan Sukan Panji digemakan dengan bacaan al-Quran oleh pelajar-pelajar Maahad Tahfiz Al-Quran Wal Qiraat (MTAQ) Pulai Chondong.

Menerusi perkongsian Ahli Parlimen Kuala Krai, Abdul Latif Abdul Rahman, difahamkan pelajar tersebut sedang menjalani proses rawatan di PKRC tersebut.

“Aktiviti anak-anak Maahad Tahfiz Al-Quran Wal Qiraat (MTAQ) Pulai Chondong yang sedang menjalani proses rawatan di Pusat Kuarantin Dan Rawatan Risiko Rendah COVID-19 (PKRC), Kompleks Belia Dan Sukan Panji.

“Doakan semoga mereka semua diberikan kesihatan yang sebaiknya oleh Allah dan dapat pulih secepat mungkin bagi meneruskan pengajian mereka yang tertangguh,” katanya.

Semalam, Kementerian Kesihatan Malaysia (KKM) memaklumkan kes harian positif COVID-19 mencatatkan sebanyak 2,690 kes.

Kelantan merekodkan 424 kes di negeri tersebut, manakala Selangor sebanyak 751 kes serta Sarawak 595 kes.—AlHijrah Online


100 tentera kanak-kanak dibebaskan di Sudan

ANKARA, 13 Februari – Lebih 100
tentera kanak-kanak dibebaskan oleh kumpulan bersenjata di Sudan Selatan pada
Selasa, lapor agensi berita Anadolu memetik kenyataan UNICEF.

Menurut laporan Sinar Harian yang
memetik berita Bernama, pembebasan seramai 119 itu menjadikan jumlah
keseluruhan yang telah dibebaskan setakat ini meningkat kepada 3,100 sejak
tercetusnya konflik pada 2013. Antaranya termasuk 48 kanak-kanak perempuan.

Pengarah Eksekutif UNICEF
Henrietta Fore menyeru semua pihak di Sudan Selatan komited mempertahankan hak
kanak-kanak dan memastikan mereka tidak menjadi tentera.

Kanak-kanak dibebaskan itu
dikaitkan dengan Gerakan Kebebasan Nasional Sudan Selatan, yang menandatangani
perjanjian damai dengan kerajaan pada 2016.

Pihak UNICEF turut menyediakan
pekerja sosial, pegawai kesihatan dan pakar pendidikan untuk menilai keperluan
kanak-kanak terbabit.

Setiap kanak-kanak diberikan
sokongan selama tiga tahun untuk membantu mereka kembali menjalani kehidupan
harian seperti biasa dan mengelakkan mereka kembali menjadi askar.

Masih terdapat puluhan ribu
kanak-kanak yang berkhidmat sebagai tentera, kata UNICEF.

Sejak Februari 2018, lebih 1,000
kanak-kanak dibebaskan oleh pelbagai kumpulan bersenjata.


10 TERBUNUH DALAM LETUPAN KERETA DI BANDAR SEMPADAN SYRIA, TURKI

BEIRUT: Sekurang-kurangnya 10 terbunuh dan 25 cedera ketika bom kereta meletup di bandar di sempadan Syria yang dikuasai Turki semalam, demikian menurut saksi dan penyelamat.

Agensi berita Reuters melaporkan Tel Abyad merupakan salah satu daripada dua bandar sempadan yang menyaksikan pertempuran paling sengit ketika Ankara melancarkan serangan merentasi sempadan pada 9 Oktober lalu yang menyasarkan militan Kurdish YPG di timur laut Syria.

Kumpulan YPG yang dianggap Ankara sebagai kumpulan pengganas kerana hubungannya dengan militan PKK Kurdish di tenggara Turki selama bertahun-tahun adalah sekutu Amerika Syarikat (AS) dalam pertempuran menentang Daesh. Turki memulakan operasi tentera selepas Presiden Donald Trump menarik pasukan AS keluar dari kawasan itu.

Letupan semalam menyebabkan kerosakan teruk di jalan utama di Tel Abyad dengan asap tebal ke udara kelihatan dalam video dimuat naik ke media sosial.

Syrian Observatory for Human Rights berpangkalan di Britain, berkata empat orang awam dari keluarga yang sama antara mereka terkorban akibat letupan itu, yang mana menurut pihak berkuasa tempatan didakwa penduduk didalangi YPG dan PKK.

Kementerian Pertahanan Turki juga mendakwa YPG melakukan serangan itu, yang membunuh tiga nyawa dan mencederakan 20 orang, manakala seorang jurucakap kanan Pasukan Demokratik Syria (SDF) Kurdish menuduh “tentera upahan disokong Turki” yang bertanggungjawab.

“Selepas mengusir majoriti penduduk Kurdish, merampas hampir semua kedai dan rumah di daerah Kurdish di Tel Abyad ini, tentera upahan yang disokong Turki kini cuba untuk menggantikan penduduk Kurdish yang tinggal dari rumah mereka dengan letupan secara rawak di kawasan awam,” kata Ketua Media SDF,  Mustafa Bali melalui ciapan Twitter.

Modus operasi letupan kereta sering berlaku kawasan awam yang didominasi penduduk Arab di bandar-bandar utama, terutama berhampiran sempadan Turki di bawah penguasaan pasukan yang disokong Turki.

Pasukan diketuai puak Kurdish mendakwa pejuangnya terlibat dalam kempen gerila melawan Turki, tetapi menafikan mensasarkan orang awam. — Terjemahan AlHijrah Online


ASSALAMUALAIKUM 2020: FOKUS ISU DAN CABARAN UMAT ISLAM

Kuala Lumpur: Rancangan bual bicara utama TV AlHijrah, Assalamualaikum pada tahun ini akan memfokuskan kepada isu-isu untuk mendekati umat Islam dan cabaran mereka.

Ketua Pegawai Eksekutifnya, Namanzee Harris berkata cabaran didepani umat Islam antaranya meliputi cabaran meningkatkan ekonomi, taraf hidup dan lebih memahami Islam dengan mendekatkan diri dengan Al-Quran dan Sunnah.

Katanya, program Assalamualaikum juga akan menfokuskan isu masyarakat bukan Muslim dan isu yang meninggalkan kesan terhadap kelompok itu.

“Ia (Assalamulaikum) akan menjadi platform menjernihkan isu-isu yang membelenggu, merisaukan dan menggusarkan rakan-rakan bukan Islam,” kata Namanzee kepada AlHijrah Online.

Beliau ditemui dalam edisi pertama Assalamualaikum yang berwajah baru sempena hari pertama tahun 2020 pagi ini.

Dalam mendepani cabaran era pendigitalan, Namanzee yakin program bual bicara itu mampu menghadapinya dan seterusnya kekal relevan dengan citarasa generasi muda mengikut peredaran zaman.

Assalamualaikum adalah sebuah program bual bicara yang bersiaran selama dua jam 30 minit pada setiap hari bermula 7.30 pagi, menampilkan barisan pengacara yang professional dan berkaliber serta membawa topik-topik yang menarik kepada penonton. — AlHijrah Online/ Amriena Rashada


ANIFEST: DAKWAH MELALUI ANIMASI DI TV ALHIJRAH

KUALA LUMPUR: TV Alhijrah dengan kerjasama Persatuan Animasi Malaysia (ANIMAS) telah menerbitkan program animasi atau kartun berkonsepkan nilai-nilai murni yang dinamakan ‘Anifest’.

Ketua Pegawai Eksekutif TV Alhijrah, Namanzee Harris berkata, selain memberi peluang kepada pengkarya animasi tempatan, penerbitan program animasi itu bertujuan untuk meluaskan capaian dakwah TV Alhirah kepada generasi yang lebih muda.

“Sekarang dengan ledakan teknologi dan pelbagai aplikasi, mereka (golongan muda) terdedah kepada pengaruh luar.

“Pentingnya animasi saya lihat, untuk anak-anak di awal usia supaya boleh menarik minat mereka dan secara tidak langsung TV Alhijrah bersedia mendepani cabaran semasa dalam kita cuba mendapatkan penonton-penonton baru yang lebih muda,” katanya.

Tambahnya memandangkan negara kini bersedia ke arah Revolusi Industri 4.0, peranan pengkarya kartunis amat penting untuk menghasilkan karya seni animasi berunsur nilai murni sebagai alternatif kepada aplikasi-aplikasi media sosial yang tidak bermanfaat.

Beliau berkata demikian ketika majlis menandatangani Memorandum Persefahaman (MOU) di antara TV Alhijrah dengan ANIMAS pada Jumaat, 14 Ogos 2020.

Bagi Presiden ANIMAS, Ameir Hamzah Hashim, jalinan kerjasama antara TV Alhijrah dan pihaknya memberi peluang kepada pengkarya animasi untuk merancakkan kembali industri berkenaan yang terganggu ekoran penularan wabak COVID-19, selain bagi memastikan dana penerbitan animasi yang disalurkan kerajaan mencapai ojektifnya.

“Studio yang dibuka untuk penerbitan animasi tidak dapat bertahan jika tiada pelantar siaran yang berkesan terutamanya stesen TV percuma yang boleh menembusi segenap rumah dan masyarakat Malaysia.

“Tanpa slot siaran animasi di TV, dana agihan penerbitan animasi oleh Perbadanan Ekonomi Digital Malaysia (MDEC), Perbadanan Kemajuan Filem Nasional Malaysia (Finas) dan lain-lain agensi kerajaan akan turut gagal dalam mencapai sasaran objektifnya.

“ANIMAS melihat kerugian yang amat besar jika agihan dana penerbitan animasi berakhir dengan animasi yang siap tetapi hanya tersimpan dalam gerobok pameran sahaja tanpa dapat disiarkan melalui TV tempatan,” kata Ameir di laman Facebook rasminya selepas termetrainya MOU antara ANIMAS dengan TV Alhijrah.

Ameir bekata beliau berharap MOU antara ANIMAS dan TV Alhijrah akan dapat memulakan usaha pemerkasaan ekosistem industri animasi negara.

Program kartun ‘Anifest’ akan disiarkan di TV Alhijrah sebanyak tiga kali seminggu iaitu pada Jumaat, Sabtu dan Ahad, jam 6.55 petang bermula 14 Ogos 2020.— AlHijrah Online / Zaim Zamani


PADAH HINA ISLAM, PENGHANTAR MAKANAN DIDENDA RM50,000

SEPANG: Seorang penghantar makanan didenda RM50,000 oleh Mahkamah Sesyen di sini hari ini setelah mengaku bersalah memuat naik kandungan video menghina agama Islam di saluran media sosial YouTube miliknya pada Sabtu lepas (16 Julai).

Hakim Ahmad Rizki Abdul Jalil menjatuhkan hukuman itu terhadap Mohd Nor’ Muzil Mohd Razalli, 39, yang didakwa membuat dan memulakan penghantaran komunikasi itu menggunakan aplikasi YouTube dengan niat menyakiti hati orang lain pada 11.14 malam, 16 Julai lepas di hadapan Shell, Cyberjaya.

Dia didakwa mengikut Seksyen 233 (1)(a) Akta Komunikasi dan Multimedia 1998 (Akta 588) dan boleh dihukum di bawah Subseksyen 233(3) akta sama.

Kesalahan itu memperuntukkan hukuman denda maksimum RM50,000 atau dipenjarakan tidak melebihi setahun atau kedua-duanya dan boleh didenda RM1,000 bagi setiap hari kesalahan itu diteruskan selepas pensabitan.

Pendakwaan dikendalikan Timbalan Pendakwa Raya Nor Azizah Aling manakala tertuduh tidak diwakili peguam.

Terdahulu, Nor Azizah memohon mahkamah agar menjatuhkan hukuman berat sebagai pengajaran kepada tertuduh kerana telah menimbulkan kemarahan dalam kalangan masyarakat.

“Ini kesalahan serius yang dibuat dengan sengaja untuk hina kesucian Islam, Nabi Muhammad SAW dan Allah SWT. Jika dikenakan hukuman ringan, tertuduh cenderung untuk mengulangi perkara sama.

“Dalam kes ini, hukuman berat perlu dikenakan setimpal dengan kesalahan. Tertuduh telah menimbulkan kemarahan orang awam apabila terdapat lebih 20 laporan polis malah tertuduh juga diburu orang awam untuk dipukul,” katanya di hadapan Hakim Ahmad Rizki.

Hakim Ahmad Rizki menasihatkan tertuduh agar menginsafi kesalahan yang telah dilakukan serta bertaubat dan tidak mengulangi kesilapan sama di masa hadapan.

Hakim juga berkata Mohd Nor’ Muzil perlu menjalani hukuman penjara enam bulan sekiranya gagal membayar denda.

Tertuduh ditahan pada 17 Julai lepas untuk direman empat hari bagi membantu polis melengkapkan siasatan berhubung kandungan video terbabit yang tular di media sosial. – AlHijrah Online


Yara si gadis kecil dari Ariha

IDLIB, SYRIA – Tubuhnya berselirat dengan wayar dan jika ditakdirkan panjang umur, bukan mudah untuk Yara Badawi menempuh kehidupan.

Kanak-kanak yang berasal dari bandar Ariha, Idlib ini kudung sebelah kaki selepas menjadi sasaran serangan udara yang dilancarkan tentera regim Bashar al Assad dan sekutunya, Rusia ke atas kawasan itu pada minggu lalu.

Yara kini cacat dalam segala segi. Bukan sahaja fizikal,
tetapi juga jiwa dan emosi.

Bayangkan apabila sedar kelak, Yara pasti akan tercari-cari insan-insan yang sentiasa bersamanya selama ini.

Tiada lagi bisikan ibu atau bapa di sisi untuk meredakan tangisan atau kesakitan yang ditanggung kerana kerana serangan itu juga telah membunuh ayahnya!

Ibunya pula kini sedang bertarung dengan maut angkara perbuatan manusia yang tidak berperikemanusiaan dan bertamadun.

Seandainya telah tertakdir ibunya juga menuruti kematian ayahnya, siapakah yang akan mengambil alih tanggungjawab menjaga Yara nanti?

Lebih sejuta kanak-kanak yang berlindung di utara Syria
bakal menerima nasib yang sama seperti Yara kerana sehingga ke hari ini, tiada
satupun usaha bersungguh-sungguh dilakukan untuk menghentikan pembunuhan yang
sedang berlaku.

Gambar serta rakaman video mangsa hanya setakat menjadi tular di media sosial kerana pemimpin yang menggelar diri sebagai pejuang kemanusiaan masih ralit dengan isu yang memihak kepada kepentingan diri.

Apakah belum cukup bukti untuk menamatkan penyembelihan ini?

Menurut Save the Children, sebuah pertubuhan sukarela,
sejak 24 Jun 2019 hingga ke minggu lepas sekurang-kurangnya 33 kanak-kanak di
Idlib telah terbunuh dalam serangan yang dilancarkan.

The Syrian Observatory for Human Rights, (SOHR) melaporkan sejak kempen besar-besaran bermula 26 April 2019, lebih 730 nyawa telah menjadi korban termasuk 157 kanak-kanak dan 111 wanita. – Razali Awang, MEDIA SYRIA CARE


KURANG 50 PERATUS MASYARAKAT MELAYU AMBIL DOS PENGGALAK

KUALA LUMPUR: Pengambilan dos penggalak COVID-19 dalam kalangan masyarakat Melayu adalah kurang daripada 50 peratus, kata Menteri Kesihatan, Khairy Jamaluddin.

Menerusi ciapan di Twitter, beliau berkata keadaan ini memerlukan komunikasi yang lebih baik khususnya menerusi media sosial.

Namun katanya secara keseluruhan, pemberian dos penggalak harian mula menunjukkan peningkatan semula.

“Sebanyak 80 peratus masyarakat Cina telah menerima suntikan dos penggalak.

“Namun perlu komunikasi yang lebih mantap di Facebook sebab Melayu kurang 50 peratus,” katanya.

Setakat semalam, berdasarkan peratusan data liputan dos penggalak mengikut bangsa di seluruh negara yang dikongsikan Khairy, masyarakat Melayu merekodkan sebanyak 47.9 peratus individu yang telah menerima dos penggalak, Cina (81.3 peratus), India (56.4 peratus), Orang Asli dan Peribumi (49.6 peratus) dan lain-lain (50.6 peratus).

Beliau dalam pada itu memuji Sarawak yang menjadi negeri merekodkan peratusan tertinggi individu menerima dos penggalak iaitu sebanyak 76.8 peratus berbanding negeri lain. –AlHijrah Online


COVID-19: LEBIH 6.5 JUTA DISARING DI WUHAN, CHINA

ANKARA: Pihak Berkuasa China di Wuhan, di mana koronavirus mula menular, menjalankan ujian saringan COVID-19 kepada lebih daripada separuh populasi bandar itu dalam tempoh 10 hari lalu, menurut media tempatan semalam.

Memetik pihak berkuasa kesihatan, agensi berita Xinhua melaporkan lebih 6.5 juta individu daripada 11 juta populasi bandar itu menjalani ujian saringan COVID-19.

Ujian saringan itu dijalankan dari 14 Mei hingga 23 Mei lalu, demikian laporan agensi berita Anadolu hari ini.

Wabak koronavirus itu menular di sekurang-kurangnya 188 negara dan wilayah dengan Amerika Syarikat (AS), Rusia, Brazil dan beberapa negara Eropah terjejas teruk.

Setakat ini, pandemik itu membunuh 345,000 individu di seluruh dunia dan lebih 5.46 juta dijangkitinya.

Daripada jumlah itu lebih 2.19 juta kes telah sembuh, demikian menurut data Universiti Johns Hopkins University di AS. — Terjemahan AlHijrah Online


GEMPA BUMI SUMATERA UTARA: SEORANG MENINGGAL DUNIA

JAKARTA: Seorang meninggal dunia dalam gempa bumi kuat bermagnitud 6.0 skala Richter yang melanda Tapanuli Utara, Sumatera Utara, Indonesia pukul 2.28 pagi waktu tempatan (3.28 pagi waktu Malaysia).

Nilai kerosakan dan bilangan yang cedera belum dapat dikenal pasti, menurut jurucakap Lembaga Pengurusan Bencana Nasional (BNPB) Indonesia Abdul Muhari dalam satu kenyataan.

Gempa bumi kuat yang disusuli gempa susulan dirasai tiga hingga lima saat di beberapa daerah termasuk Tapanuli Utara, Humbang Hasundutan, Toba, Tapanuli Tengah, Labuhan Batu Utara dan Medan.

Penduduk di Tapanuli Utara, Humbang Hasundutan dan Toba yang panik segera meninggalkan rumah dalam suasana gelap kerana bekalan elektrik terputus, katanya.

Beliau mengingatkan penduduk agar tidak meletakkan perabot dan alat elektronik bersaiz besar di laluan kecemasan untuk memudahkan mereka keluar rumah semasa gempa.

Penduduk yang tinggal di pesisir pantai pula digesa menuju ke tempat yang lebih tinggi sekiranya gempa berlaku lebih dari 30 saat untuk menghindari kemungkinan terjadinya tsunami.–AlHijrah Online


UCAPAN RIP: JADIKAN PANDANGAN MUFTI SEBAGAI RUJUKAN

KUALA LUMPUR: Umat Islam di negara ini dinasihatkan untuk mendengar padangan mufti dan ulama tempatan berhubung ucapan ‘rest in peace’ (RIP) bagi menzahirkan takziah kepada orang bukan Islam yang meninggal dunia.

Menteri di Jabatan Perdana Menteri (Hal Ehwal Agama) Datuk Idris Ahmad berkata pandangan mufti dan ulama tempatan perlu dijadikan rujukan untuk perkara tersebut.

“Kita pakai pandangan mufti,” jelas Idris semalam pada sidang media selepas Majlis Perhimpunan Dwibulanan Agensi Hal Ehwal Agama dan Pelancaran Aplikasi Al-Hijrah Plus di Dewan Besar Tabung Haji.

Beliau berkata demikian ketika ditanya berkenaan penggunaan ucapan RIP.

Pejabat Mufti Wilayah Persekutuan (PMWP) minggu lalu memaklumkan seseorang muslim tidak boleh berdoa memohon keampunan bagi orang bukan Islam kerana itu termaktub di dalam nas yang jelas.

Jelas PWMP, ucapan “RIP” atau “Rest in Peace” merupakan doa yang dibacakan oleh orang bukan Islam, maka umat Islam dilarang daripada mengucapkannya.

“Para ulama fiqh bersepakat bahawa perbuatan memohon keampunan bagi orang yang mati dalam keadaan bukan Islam atau kafir adalah dilarang.

“Bahkan ada pendapat yang lebih keras mengatakan individu yang memohon keampunan bagi orang kafir juga turut dihukum kafir.

“Ini kerana ia berlawanan dengan nas yang jelas bahawa Allah SWT tidak akan mengampunkan sesiapa yang berlaku syirik kepada-Nya,” kata PMWP.

Namun PMWP berkata, Islam sangat menghormati kematian manusia di mana sunnah bagi orang Muslim untuk mengucapkan takziah dan ucapan-ucapan yang baik kepada orang bukan Islam. – AlHijrah Online


CETAKAN SENASKHAH AL-QURAN CUMA RM38, BUKAN RM500 – MOHD NA’IM

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata kos cetakan senaskhah al-Quran bagi operasi mencetak sejuta al-Quran, cuma RM38 dan bukannya RM500 seperti didakwa Ahli Parlimen Bagan Serai Datuk Idris Ahmad.

Beliau berkata RM38 itu merangkumi kos mencetak, penghantaran serta pengagihan, manakala peruntukan RM10 juta akan digunakan untuk mencetak 265,000 naskhah al-Quran.

“Jadi dengan RM38 pengiraan saya dalam RM10 juta itu, ada 265,000 insya-Allah pada tahun 2024,” katanya kepada pemberita selepas Majlis Pelancaran Pelepasan Konvoi Kembara Zakat 2023, hari ini.

Mohd Na’im berkata demikian ketika diminta menjelaskan dakwaan Idris Ahmad di Parlimen, bahawa percetakan senaskhah al-Quran berharga RM500.

Sementara itu Mohd Na’im berkata, sehingga kini sebanyak 96,000 naskhah al-Quran sudah diagihkan dalam empat bahasa iaitu bahasa Inggeris, Mandarin, Khmer dan Sweden.

“Sekarang ini kita sudah agihkan 70,000 cetakan dalam bahasa Inggeris, 20,000 Mandarin, 5,000 Khmer dan 1,000 Sweden,” katanya.

Beliau turut menyeru masyarakat supaya bersama-sama menyahut seruan kerajaan untuk melaksanakan operasi mewakafkan satu juta naskhah al-Quran.

“Kita harapkan dengan berwakaf al-Quran ini, dapat menarik minat orang yang bukan beragama Islam untuk mendalami agama Islam,” katanya.

Mengenai Majlis Pelancaran Pelepasan Konvoi Kembara Zakat 2023, di Jabatan Agama Islam Wilayah Persekutuan (JAWI) itu Mohd Na’im berkata program anjuran Jabatan Wakaf, Zakat dan Haji (JAWHAR) itu telah bermula sejak 2012, dengan kerjasama Majlis Agama Islam negeri.

Konvoi tiga hari di Baling dan Sik, Kedah bermula hari ini sehingga 9 Nov itu, bagi membolehkan agensi zakat itu memberi pencerahan dan menggalakkan umat Islam mengeluarkan zakat.

Perdana Menteri Datuk Seri Anwar Ibrahim ketika membentangkan Belanjawan 2024 pada 13 Okt, mengumumkan peruntukan RM10 juta untuk disalurkan kepada Yayasan Restu, bagi operasi mencetak terjemahan al-Quran dalam bahasa asing utama dunia. — AlHijrah Online


BUMBUNG SATU BLOK SEKOLAH SMK CHERAS JAYA RUNTUH, TIADA KECEDERAAN DILAPORKAN

KUALA LUMPUR: Bumbung sebuah blok Sekolah Menengah Kebangsaan (SMK) Cheras Jaya, di sini, runtuh tengah hari semalam susulan kerosakan struktur bahagian bumbung blok bangunan berkenaan sejak Januari lalu.

Timbalan Menteri Pendidikan, Lim Hui Ying, berkata pada mulanya pihak sekolah mendapati terdapat serpihan kecil simen jatuh dari bumbung di blok berkenaan pada jam 12.40 tengah hari sebelum mengarahkan supaya bangunan itu dikosongkan.

“Pada jam 1.18 tengah hari semalam  runtuhan telah berlaku secara besar-besaran dan kami amat bersyukur kerana tiada guru atau murid yang berada di kawasan ini memandangkan kawasan ini merupakan tempat perhimpunan.”

“Guru besar telah melaporkan kepada Kementerian Pendidikan , Pejabat Pendidikan Daerah (PPD) serta bomba untuk memantau keadaan dan sekarang ini kita menunggu laporan daripada Jabatan Kerja Raya (JKR) untuk tindakan seterusnya,” katanya pada sidang media di SMK Cheras Jaya, di sini, hari ini.

Lim berkata pada Januari lalu pihak sekolah telah membuat laporan kepada PPD tentang kerosakkan struktur bumbung di bangunan berkenaan dan meminta supaya penyelenggaran dilaksanakan di bangunan tersebut.

“Bulan ini, Jabatan Pendidikan Negeri Selangor telah menerima surat daripada PPD Hulu Langat di mana sekolah telah memaklumkan kerosakkan dan pihak kami telah pun bersedia untuk membuat penyelenggaraan dan jumlah yang dianggarkan adalah kira-kira RM450,000.”

“Malangnya belum sempat kita memulakan penyelenggaraan tersebut bumbung itu telah runtuh dan ini akan menjadi projek yang lebih besar.” katanya.

Menurut Lim, pihaknya akan meminta pihak JKR untuk membuat pemeriksaan menyeluruh ke atas sekolah berkenaan bagi memastikan keselamatan untuk murid meneruskan pelajaran.

“Setakat ini sekolah masih menjalankan sesi persekolahan dan kerosakkan membabitkan dua kelas, makmal komputer, makmal sains dan beberapa bilik lagi,” katanya.–AlHijrah Online


PERALIHAN KE FASA ENDEMIK DITANGGUHKAN SEKETIKA- HISHAMMUDDIN

KUALA LUMPUR: Mesyuarat Kuartet COVID-19 hari ini memutuskan untuk menangguhkan seketika usaha untuk beralih ke fasa endemik.

Pengerusi Menteri Kuartet COVID-19, Datuk Seri Hishammuddin Tun Hussein berkata penangguhan itu sehingga maklumat lanjut berkenaan varian baharu Omicron diketahui.

“Penting untuk saya maklumkan, buat masa ini juga, Mesyuarat Kuartet telah memutuskan untuk menangguhkan seketika (pause) usaha kita untuk beralih ke Fasa ‘Peralihan ke Endemik’ sehingga kita mengetahui lebih lanjut tentang Omicron.

“Saya ingin menasihatkan orang ramai agar terus berwaspada dan berdisiplin dalam menjaga keselamatan diri dan orang sekeliling,” katanya dalam kenyataan hari ini.

Hishammuddin yang juga menteri pertahanan berkata mesyuarat hari ini memberi tumpuan kepada varian Omicron yang sedang menular di seluruh dunia.

“Buat masa ini, Kementerian Kesihatan Malaysia (KKM) sedang membuat pemantauan rapi dan kesemua ahli mesyuarat Kuartet hari ini juga telah diberi taklimat oleh Menteri Kesihatan, Khairy Jamaluddin mengenai tindakan segera yang telah diambil oleh KMM dan pendekatan seterusnya dalam masa terdekat berkaitan varian baharu ini.

“KKM juga sedang mendapatkan maklumat lebih terperinci mengenai tempoh inkubasi, gejala dan kebolehjangkitan. Namun sementara itu, penting untuk saya maklumkan bahawa kerajaan akan mengenakan kawalan sempadan antarabangsa yang lebih ketat ke atas negara-negara yang telah melaporkan penyebaran varian Omicron. KKM akan mengumumkan perkara ini secara terperinci tidak lama lagi,” katanya.

Tambah beliau kerajaan ambil maklum bahawa varian ini bukan sahaja telah menular di Selatan benua Afrika, tetapi juga di beberapa buah negara antaranya, Itali, Denmark, Australia, United Kingdom, Belgium dan Hong Kong. – AlHijrah Online


PEMBIAYAAN SEHINGGA RM10,000 BANTU RIDER  E-HAILING BELI MOTOSIKAL BAHARU

KUALA LUMPUR: Tekun Nasional akan melancarkan Pembiayaan Tekun Mobilepreneur 2.0 untuk menawarkan pembiayaan sehingga RM10,000 bagi membantu rider syarikat e-hailing untuk membeli motosikal baharu dan modal pusingan.

Menurut kenyataan yang dikeluarkan Menteri Pembangunan Usahawan dan Koperasi Datuk Seri Dr Wan Junaidi Tuanku Jaafar, pemohon perlu berdaftar dengan syarikat e-hailing dan melepasi syarat-syarat yang ditetapkan.

“Program yang akan dilancarkan pada 7 Julai 2020 ini adalah salah satu daripada usaha kerajaan dengan menggunakan dana Pelan Jana Semula Ekonomi Negara (PENJANA).

“Peruntukan awal sebanyak RM1 juta telah disediakan bagi 100 pemohon awal. Tambahan 400 pemohon dengan peruntukan sebanyak RM 4 juta akan dimaklumkan,” kata Wan Junaidi dalam kenyataan yang dikeluarkan pada Rabu (24 Jun 2020).

Wan Junaidi berkata program ini diharap dapat membantu rider mengekalkan kesinambungan ekonomi masing-masing dan dapat melonjakkan semula ekonomi negara sepanjang tempoh yang mencabar ketika diancam penularan COVID-19

Dalam pada itu melalui pembiayaan Tekun Mobilepreneur 1.0, Tekun Nasional telah menawarkan pembiayaan khas sehingga RM2,000 untuk modal pusingan dan baikpulih motorsikal yang telah dilaksanakan sejak April 2020 sehingga kini (23hb Jun 2020).

Program itu kata Wan Junaidi diperuntukkan untuk 500 pemohon terawal di mana seramai 211 pemohon dengan nilai RM394,000 yang telah diluluskan permohonan sehingga 23hb Jun 2020.

Wan Junaidi berkata tawaran itu dibuka kepada semua rider berdaftar melalui syarikat e-hailing seperti Grab, Foodpanda, Bungkusit, Lalamove, MyMakan, Zeptoekpress dan Mrspeedy.


KERAJAAN JAMIN BAWA PULANG 63 RAKYAT MALAYSIA YANG TERKANDAS DI ARAB SAUDI

TAIPING: Kerajaan memberi jaminan 63 rakyat Malaysia yang terkandas di Arab Saudi sejak Jun lepas akan dibawa pulang ke tanah air dalam masa terdekat, kata Menteri di Jabatan Perdana Menteri (Hal Ehwal Agama) Datuk Idris Ahmad.

Bercakap kepada pemberita selepas menghadiri Program Santai Anak Muda di sini hari ini, beliau berkata usaha sedang dijalankan dengan pihak Konsulat Jeneral Malaysia di Jeddah untuk menyelaras urusan penghantaran pulang mereka.

Pada Jumaat, Kementerian Luar Negeri mengesahkan 63 rakyat Malaysia terdiri daripada 28 individu dewasa dan 35 kanak-kanak terkandas di Arab Saudi sejak Jun lepas.

Mereka dibawa ke Madinah oleh Kumpulan Tarekat Naqsyabandiyah Al-Kholidiah untuk mengerjakan umrah pada Mac lepas namun terkandas di Madinah sehingga hari ini dan tidak dibawa ke Makkah untuk menyempurnakan ibadah itu.

Mengenai tindakan yang bakal diambil ke atas pemimpin kumpulan itu, Habib Shah Firdaus Habib Ahmad, berhubung ajaran tarekat yang dibawanya, Idris berkata ia tertakluk di bawah kuasa Jabatan Agama Islam Negeri selepas Jawatankuasa Fatwa bersidang. – AlHijrah Online


Suami Syazlin letak jawatan sebagai Setiausaha Akhbar Zuraida

KUALA LUMPUR – Setiausaha Akhbar kepada Menteri Perumahan dan Kerajaan Tempatan, Ahmad Soffian Mohd. Shariff meletakkan jawatannya bermula hari ini.

Beliau memaklumkan peletakan jawatannya dalam mesej kepada wartawan melalui WhatsApp hari ini.

Tindakan itu dilakukan dua minggu selepas isterinya, Syazlin Mansor menarik diri sebagai peguam dalam inkues menentukan kematian anggota bomba Muhammad Adib Mohd Kassim.

Syazlin Mansor sebelum ini dilantik untuk mewakili Jabatan Bomba dan Penyelamat Malaysia (JBPM) dalam prosiding tersebut, namun diminta tarik diri oleh Peguam Negara, Tommy Thomas atas alasan berada dalam kedudukan konflik kepentingan kerana beliau mewakili Kementerian Perumahan dan Kerajaan Tempatan, Jabatan Bomba dan Penyelamat, juga keluarga Muhammad Adib Mohd.

Tommy Thomas berkata, Syazlin mengambil  kedudukan yang bercanggah sebagai Timbalan Pendakwa Raya yang merupakan  pegawai yang menjalankan prosiding.


PULANG BELI JUADAH, LELAKI TERKEJUT RUMAH DIHEMPAP POKOK

SIK: Seorang lelaki yang baru pulang daripada membeli juadah berbuka, terkejut melihat rumah yang didiaminya sejak kecil dihempap pokok cempedak tumbang, dalam kejadian ribut petang semalam.

Jalil Ahmad, 49, dari Kampung Berona Kiri dekat sini berkata rumah pusaka itu mengalami kerosakan teruk pada bahagian bumbung dapur.

“(Sebelum kejadian) saya keluar rumah untuk membeli juadah berbuka di pekan Jeniang dan keadaan ketika itu mulai hujan berserta angin kencang… pokok yang tumbang terkena bumbung pada bahagian dapur,” katanya kepada Bernama hari ini.

Beliau yang bekerja sendiri berkata penduduk kampung membantu mengalihkan pokok itu dengan memotong batang dan dahan, selain turut membersihkan kawasan sekitar.

Seorang lagi mangsa ribut itu, Azizun Abdul Rahman, 57, berkata kira-kira 10 keping atap rumahnya tercabut diterbangkan angin kencang sehingga menyebabkan bahagian dalam rumah dimasuki air.

“Masa kejadian, saya dengan anak perempuan sedang berehat di dalam rumah, tingkat bawah…tiba-tiba dengar bunyi bising seakan bumbung terangkat dan air hujan mula membasahi rumah.

“Habis basah selimut dan barang-barang rumah yang disimpan di tingkat atas, mujur barang-barang untuk buat kuih raya tidak terjejas, kalau tidak, tak dapat saya buat jualan kuih raya tahun ini. Kejadian ribut pada tahun 2014 dulu pernah jadi juga, cuma tak seteruk kali ini,” katanya.

Sementara itu, pemilik bengkel kereta Zuraimi Zainon, 51, berkata bengkelnya turut terkesan dengan ribut berkenaan apabila bumbung tercabut, namun dia bernasib baik kerana sempat mengalihkan kereta pelanggan ke tempat selamat.

“Lima tahun saya di sini, ini kali pertama diuji dengan kejadian seperti ini…sepanjang Ramadan, saya akan tutup kedai pada pukul 4 petang, tetapi semalam saya terpaksa tutup lewat sebab menunggu pelanggan datang ambil kereta yang siap dibaiki,” katanya.

Sementara itu, Pegawai Angkatan Pertahanan Awam Malaysia (APM) Daerah Sik Left (PA) Haisul Aishah Mohd Napiah berkata kira-kira 30 premis kediaman dan kedai dilaporkan rosak akibat ribut yang melanda dua kampung di mukim Jeneri dekat sini, pada kira-kira 5 petang.

“Sebanyak 10 rumah dilaporkan mengalami kerosakan kritikal manakala 20 (rumah) lagi separa kritikal…dua buah kampung yang terjejas ialah di Kampung Berona Kanan dan Kampung Berona Kiri.

“APM turut menerima laporan pokok tumbang yang menghalang lalu lintas dan tindakan telah diambil bagi membantu mangsa ribut serta membersihkan laluan,” katanya dalam kenyataan hari ini. –AlHijrah Online


Sultan Pahang baharu

Sultan Pahang keenam, Tengku Abdullah Ibni Sultan Ahmad Shah

PEKAN – Pemangku Sultan Pahang sebelum ini, Tengku Abdullah Ibni Sultan Ahmad Shah dilantik sebagai Sultan Pahang keenam berkuat kuasa serta-merta.

Keputusan itu diumumkan Tengku Mahkota Pahang, Tengku Abdul Rahman dalam satu sidang media khas yang diadakan di Istana Abu Bakar hari ini.

Tengku Abdul Rahman bertitah, keputusan itu dibuat mengikut Perkara 9A yang baharu ke dalam Perkara 34, Bahagian 1, Undang-undang Tubuh Kerajaan Negeri Pahang.

“Implikasi penurunan takhta disebabkan oleh kegeringan yang besar dan berat.

“Ia juga atas nasihat Jumaah Pangkuan Raja Pahang yang bermesyuarat dan membuat keputusan serta menggazetkannya di Kuala Lumpur semalam,” titah Tengku Abdul Rahman.

Istiadat pemasyhuran akan diadakan 15 Januari ini di Istana Abu Bakar, 11.00 pagi. – Sinar Harian


BAYI 19 BULAN DITEMUKAN LEMAS DI SUNGAI KETIL

BALING: Seorang bayi lelaki berusia satu tahun tujuh bulan ditemukan lemas di Sungai Ketil, Lubok Pedati, di sini hari ini.

Ketua Balai Bomba dan Penyelamat (BBP) Baling, Penolong Penguasa Bomba Mohd Jamil Mat Daud berkata, pihaknya menerima panggilan berhubung kejadian itu pada jam 12.04 tengah hari.

Susulan itu sepasukan anggota dari BBP Baling telah dikerahkan ke lokasi kejadian.

“Setibanya di lokasi, komander operasi memaklumkan terdapat seorang bayi lelaki hanyut ke dalam sungai berhampiran sebuah tapak perkhemahan.

“Pusat Gerakan Operasi (PGO) Jabatan Bomba dan Penyelamat Malaysia (JBPM) kedah turut meminta maklumat dari Pasukan Bomba Sukarela (PBS) berhampiran.

“Operasi turut dibantu malim gunung dan polis, Angkatan Pertahanan Awam (APM), persatuan rekreasi luar dan orang awam,” katanya ketika dihubungi hari ini.

Tambahnya mayat mangsa ditemui kira-kira 3.3 kilometer (km) dari tempat dilaporkan hilang.

Mangsa ditemui oleh malim gunung dari pasukan mencari dan menyelamat (SAR) yang digerakkan oleh pasukan bomba.

“Mayat diserahkan kepada polis untuk tindakan lanjut,” katanya. – AlHijrah Online


KERAJAAN TIDAK PERNAH LEPAS TANGAN ISU INSTITUSI PENDIDIKAN ISLAM

KUALA LUMPUR: Kerajaan Persekutuan dan Kerajaan Negeri tidak pernah mengambil pendekatan lepas tangan atau meminggirkan institusi pendidikan Islam.

Ketua Pengarah Jabatan Kemajuan Islam Malaysia (JAKIM), Datuk Abdul Aziz Jusoh berkata sejak awal penularan COVID-19, JAKIM telah berusaha mencari jalan bagi memasti dan menjaga keselamatan warga institusi pendidikan Islam yang berada di bawah penyelarasan Lembaga Penasihat Penyelarasan Pendidikan dan Pelajaran Agama Islam (LEPAI).

Ia termasuk berkerjasama dengan pihak-pihak berwajib seperti Majlis Keselamatan Negara (MKN) dan Kementerian Kesihatan Malaysia (KKM).

“Antaranya kerajaan telah mengambil langkah segera melaksanakan saringan bagi mengesan dan menyekat penularan COVID-19 dalam kalangan warga institusi tersebut.

“Kerajaan juga mengambil tanggungjawab menyediakan Prosedur Operasi Standard (SOP) bagi memudahkan rujukan dan panduan oleh institusi yang dijangkati COVID-19.

“Kerajaan juga menyedari pentingnya pendidikan kepada murid dan pelajar di institusi tersebut dapat diteruskan. Justeru, dengan bantuan Kementerian Pelajaran Malaysia (KPM), JAKIM telah menerbitkan Garis Panduan Pengurusan Pengoperasian Kelas Al-Quran dan Fardu Ain dan Sekolah Agama Dalam Norma Baharu sebagai rujukan kepada institusi Pendidikan Islam untuk beroperasi,” katanya dalam kenyataan hari ini.

Pun begitu Abdul Aziz berkata terdapat beberapa institusi Pendidikan Islam yang menghadapi kesulitan untuk meneruskan operasinya atas pelbagai sebab antaranya ialah kekangan kos pengurusan.

Jelas Abdul Aziz, JAKIM telah menyalurkan bantuan berjumlah RM60 juta kepada 1,066 buah institusi pendidikan Islam sehingga Ogos 2021.

“Selain itu, sebanyak RM244,400.00 telah disumbangan melalui Tabung Musaadah COVID-19 JAKIM-YWM. JAKIM juga pada ketika ini sedang berusaha dengan pelbagai cara bagi membantu institusi pendidikan Islam agar dapat melangsungkan operasinya demi anak bangsa.

“JAKIM menaruh harapan dan keyakinan tinggi bahawa kerajaan pada masa kini akan memberi perhatian sewajarnya terhadap semua pihak dan tidak mungkin akan meminggirkan mana-mana pihak selaras dengan slogan Keluarga Malaysia Keluarga Sejahtera,” katanya.

Abdul Aziz berkata demikian bagi merujuk kenyataan segelintir pihak yang membuat dakwaan bahawa kerajaan meminggirkan institusi Pendidikan Islam khususnya pondok, tahfiz dan sekolah agama sepanjang tempoh pandemik COVID-19. – AlHijrah Online


SELURUH MALAYSIA DIJANGKA BERALIH KE FASA DUA PPN AWAL OGOS – TPM

KUALA LUMPUR: Malaysia diramal beralih ke Fasa Dua Pelan Pemulihan Negara (PPN) pada awal Ogos ini.

Timbalan Perdana Menteri, Datuk Seri Ismail Sabri Yaakob berkata, jangkaan dibuat berdasarkan perkembangan positif kadar vaksinasi lengkap dua dos yang telah melepasi nilai ambang 10 peratus.

Ismail yang juga merupakan Menteri Kanan Pertahan berkata, negeri-negeri lain akan turut beralih ke fasa dua PPN sama seperti Perlis, Perak, Kelantan, Terengganu, Pahang, Pulau Pinang, Sabah dan Sarawak yang telah pun melepasi nilai ambang ketiga-tiga indikator utama yang ditetapkan di bawah PPN.

“Perkembangan ini memberi gambaran bahawa negara berada di landasan yang betul dalam usaha mencapai imuniti kelompok.

“Indikator ini sejajar dengan perancangan PPN yang menjangkakan kadar vaksinasi akan mencapai 10 peratus populasi pada akhir bulan Julai ini,” katanya hari ini.

Peralihan fasa pertama ke fasa kedua bergantung kepada tiga indikator iaitu kes harian COVID-19 di bawah 4,000; kapasiti katil unit rawatan rapi (ICU) berada pada tahap “sederhana”; dan 10 peratus populasi rakyat sudah divaksinasi sepenuhnya.–AlHijrah Online


KPDN AKAN LANCAR JUALAN RAHMAH BERAS

KUALA LUMPUR: Kementerian Perdagangan Dalam Negeri dan Kos Sara Hidup (KPDN) akan melancarkan Jualan Rahmah Beras bagi membantu meringankan beban rakyat yang terkesan dengan kenaikan harga beras import serta ketiadaan beras tempatan.

Timbalan menteri berkenaan Fuziah Salleh berkata melalui program itu pengguna boleh mendapatkan beras pada harga subsidi, menerusi peruntukan RM150 juta yang telah diluluskan di Parlimen.

“Beras merupakan barang kawalan yang KPDN tiada kuasa untuk mengawal harganya. Akan tetapi apabila hari-hari kita mendengar rintihan rakyat, maka KPDN cuba mencari jalan bagaimana dalam ruang lingkup KPDN kita boleh selesaikan isu kenaikan harga beras import dan ketiadaan beras tempatan seperti yang didakwa,” katanya.

Beliau berkata demikian ketika menggulung perbahasan usul Kajian Separuh Penggal Rancangan Malaysia ke-12 (KSP RMK12) bagi KPDN di Dewan Rakyat hari ini.

Selain itu, katanya menyedari kebergantungan negara kepada barangan mentah yang diimport seperti gula dan bawang, KPDN telah melaksanakan beberapa mekanisme bagi mengawal harga barangan itu supaya tidak membebankan rakyat.

“Ya, sekarang ini Malaysia banyak mengharapkan kepada barang import… sebab itu kita terikat dengan dasar negara lain contohnya India tak mahu eksport gula dan ingin menaikkan cukai eksport bawang, maka tentu ia akan meninggalkan kesan kepada negara kita.

“Bagaimanapun kita cuba kawal sebaik mungkin. Contohnya kita letak harga siling supaya kita boleh kawal seperti gula. Kemudian ada yang kita kawal dan subsidikan seperti telur gred A, B dan C. Di samping itu kita juga ada Jualan Rahmah dan kita beri diskaun 10 hingga 30 peratus,” katanya.–AlHijrah Online


13 KENDERAAN POLIS MUSNAH DALAM KEBAKARAN

ALOR SETAR:  Sebanyak 13 kenderaan milik Polis Diraja Malaysia (PDRM) musnah dalam kebakaran bangunan bengkel kenderaan, Pejabat Pengangkutan Ibu Pejabat Polis Kontinjen (IPK) Kedah, awal pagi tadi.

Ketua Polis Kedah Datuk Wan Hassan Wan Ahmad bagaimanapun berkata kejadian yang berlaku kira-kira 4.45 pagi itu, tidak mengakibatkan sebarang kecederaan atau kehilangan nyawa.

“Kebakaran tersebut telah memusnahkan pejabat pentadbiran pengangkutan, bengkel kenderaan, peralatan, kelengkapan pejabat serta 13 kenderaan polis.

“Punca kebakaran masih belum dikenal pasti dan anggaran kerugian masih dalam siasatan Jabatan Bomba dan Penyelamat Malaysia (JBPM) Kedah,” katanya dalam kenyataan di sini, hari ini.

Wan Hassan berkata PDRM Kontinjen Kedah merakamkan ucapan penghargaan kepada JBPM Kedah dan semua pihak yang terlibat, dalam usaha memadamkan kebakaran dan menangani situasi itu.

Sementara itu, Pengarah JBPM Kedah Sayani Saidon berkata pihaknya menerima panggilan kecemasan kira-kira pukul 4.53 pagi, berhubung kebakaran bengkel kenderaan di IPK Kedah.

“Seramai 20 anggota dari Balai Bomba dan Penyelamat (BBP) Jalan Raja turut dibantu Pasukan Bomba Sukarela (PBS) Jalan Kundur dan PBS Seberang Nyonya, bergegas ke lokasi kejadian untuk memadamkan kebakaran.

“Kebakaran melibatkan bangunan bengkel kenderaan yang memusnahkan beberapa kereta dan motosikal berkuasa tinggi dan tiada mangsa yang terlibat dalam kejadian itu,” katanya. – AlHijrah Online


‘SELAGI KAMI MAMPU, KAMI AKAN CARI JALAN’

KUALA LUMPUR: Meskipun layak menerima bantuan daripada pihak zakat atau baitulmal, sepasang suami isteri Halim Ismail dan Nurul Hazwani Zulkepli yang mempunyai empat orang anak dengan seorang daripadanya anak istimewa memilih untuk cuba bangkit dengan usaha sendiri.

Nurul Hazwani berkata, beliau sering menerima cadangan dan nasihat daripada kenalannya untuk memohon bantuan zakat, namun berpandangan ada insan di luar sana yang lebih memerlukan bantuan.

“Memang ada kawan-kawan cakap pergi la minta. Pada saya ada lagi pihak yang lebih memerlukan dan banyak lagi yang lebih memerlukan daripada saya.

“Sebab duit zakat ini sangat penting sebab orang bayar zakat. Selagi kami mampu, kami akan cari jalan,” katanya yang menjadi responden dalam program Dengar yang disiarkan secara langsung di TV AlHijrah malam tadi.

Seorang anak istimewa Nurul Hazwani mengidap hydrocephalus atau penyakit kepala besar.

Biarpun hidup serba kekurangan dengan kos penjagaan anak istimewa yang tinggi, Nurul Hazwani yang bekerja sebagai ejen ‘dropship’ manakala suami bekerja di kedai cuci kereta berjuang meneruskan kehidupan mereka sekeluarga tanpa mengharapkan bantuan semata-mata.

Pun begitu, nasib keluarga berstatus asnaf ini mendapat makluman pihak Baitulmal Majlis Agama Islam Wilayah Persekutuan (MAIWP) melalui hospital yang merawat anaknya.

Selesai semakan, bantuan yang layak terus disalurkan kepada keluarga itu bermula tahun ini.

Bagi menyokong usaha keluarga Nurul Hazwani untuk cuba ‘berdiri sendiri’, beliau dijemput menjadi responden untuk berkongsi kesukaran dihadapinya selain usaha pihak Dengar untuk mendapatkan bantuan kepada Nurul Hazwani bagi memulakan perniagaan untuk membantu keluarganya.

Rezeki berpihak kepadanya apabila beliau menjadi menjadi usahawan asnaf pertama yang menerima bantuan Musa’adah Tijariyyah Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri.

Musa’adah Tijariyyah merupakan inisiatif terbaharu diperkenalkan Zulkifli yang memperuntukkan RM5,000 sebagai modal permulaan perniagaan kepada usahawan asnaf dan bantuan tambahan sehingga RM30,000 akan diberikan bergantung kepada prestasi perniagaan pemohon selama enam bulan.

Zulkifli turut menyampaikan sumbangan wang tunai berjumlah RM2,000 daripada pihak pejabat Menteri di Jabatan Perdana Menteri (Hal Ehwal Agama) kepada Nurul Hazwani semalam.

“Sykur alhamdulillah, memang tidak terfikir malam ini dapat rezeki macam ni. Esok hari jadi saya.

“Ini rezeki anak saya, rezeki saya jaga dia selama lapan tahun, rezeki Allah bagi. Allah dah takdirkan. Terima kasih,” kata Nurul Hazwani.

Kesemua bantuan tersebut katanya menyuntik semangat dirinya untuk berjaya dan mahu kembali jadi pembayar zakat selepas ini.

Dengar yang bersiaran secara langsung setiap hari Khamis, jam 9 malam merupakan cetusan idea Zulkifli untuk membantu mereka yang memerlukan bantuan.

Program tersebut juga merupakan platform untuk memaparkan usaha agensi di bawah Jabatan Perdana Menteri (Hal Ehwal Agama) membantu mereka yang memerlukan selain pentas menerima kritikan untuk usaha penambahbaikan. — AlHijrah Online